Papagdanayon an Marahay na Konsiyensiya | Pagkamoot nin Diyos\nPaano Nindo Papagdadanayon an Marahay na Konsensia?\n“Papagdanayon nindo an marahay na konsensia.”—1 PEDRO 3:16.\n1, 2. Taano ta mahalagang marhay na instrumento an kompas, asin paano iyan ikakaagid sa konsensia?\nMINAMANIOBRA nin sarong marinero an direksion kan saiyang barko mantang naglalayag sa mga alon nin mahiwason na kadagatan; binabagtas nin sarong nagbabaklay an kadlagan na daing tawo; ginigiyahan nin sarong piloto an saiyang eroplano mantang naglalayog iyan sa ibabaw kan mga panganoron sa kalangitan. Aram daw nindo kun ano an pagkakapareho kan mga indibiduwal na ini? An kada saro sa sainda tibaad magkaigwa nin dakulang problema kun mayo nin kompas—nangorogna kun mayong magagamit na ibang modernong teknolohiya.\n2 An kompas sarong simpleng instrumento, na sa parate igwa nin magnetikong dagom na nakatokdo paamihanan. Kun naggagana iyan nin tama asin nangorogna kun ginagamit iyan kaiba nin sarong eksaktong mapa, puede iyan na makapagligtas nin buhay. Sa nagkapirang paagi, puede iyan na iagid sa mahalagang marhay na balaog na itinao ni Jehova sa sato—an konsensia. (Santiago 1:17) Kun mayo nin konsensia, biyo kitang malalagalag. Kun ginagamit nin tama, matatabangan kita kaiyan na makua asin masusog an tamang dalan sa buhay. Kaya pag-olayan niato kun ano an konsensia asin kun paano iyan naggagana. Dangan puede niatong pag-olayan an mga puntong ini: (1) Kun paano sasanayon an konsensia, (2) kun taano ta maninigo niatong konsideraron an konsensia nin iba, asin (3) kun paano nagbubunga nin mga bendisyon an pagkaigwa nin marahay na konsensia.\nKUN ANO AN KONSENSIA ASIN KUN PAANO IYAN NAGGAGANA\n3. Ano an literal na kahulogan kan termino sa Griego para sa “konsensia,” asin nanonongod iyan sa anong daing kaagid na kakayahan na nasa mga tawo?\n3 Sa Biblia, an termino sa Griego para sa “konsensia” literal na nangangahulogan na “kaibang nakakaaram, o nakakaaram na kaiba kan sadiri.” Bakong arog kan gabos na iba pang linalang sa daga, igwa kita nin itinao nin Dios na kakayahan na mamidbid an satong sadiri. Garo baga puede kitang pumondo nguna asin helingon an satong sadiri saka ebalwaron kun baga kita tanos sa moral. Huling an satong konsensia puedeng magpatotoo, o maghusgar, puedeng siyasaton kaiyan an satong mga hiro-hiro, saboot, asin pagpili. Puedeng giyahan kita kaiyan sa tamang desisyon o patanidan kita sa salang desisyon. Pagkatapos, puede kitang rangahon kaiyan huling tama an pinili niato o padusahan kita nin labi-labing kapurisawan huling sala an pinili niato.\n4, 5. (a) Paano niato naaaraman na si Adan asin Eva parehong igwa nin konsensia, asin ano an nagin resulta kan dai ninda pag-intindi sa ley nin Dios? (b) Anong mga halimbawa an nagpapaheling kan paggana kan konsensia sa maimbod na mga tawo kan mga panahon bago kan mga Kristiano?\n4 An kakayahan na iyan yaon na sa lalaki asin babae poon pa sa kapoonpooni. Ipinaheling ni Adan asin Eva na pareho sinda igwa nin konsensia. Maheheling niato an prueba kaini sa pagkasupog ninda pagkatapos na sinda magkasala. (Genesis 3:7, 8) Makamomondo, an purisaw na konsensia daing marahay na nagibo para sa sainda kan panahon na idto. Tuyo nindang dai inintindi an ley nin Dios. Huli kaini, tuyo nindang pinili na magin rebelde, mga kalaban ni Jehova Dios. Bilang sangkap na mga tawo, aram ninda an saindang ginigibo, asin dai na sinda puedeng bumalik sa Dios.\n5 Bakong arog ki Adan asin Eva, dakol na bakong sangkap na tawo an naghimate sa saindang konsensia. Halimbawa, an maimbod na si Job nakapagsabi: “Sa sakuyang pagigin makatanosan nangangapot ako, asin dai ko iyan bubutasan; dai ako tutuyaon kan sakuyang puso sa arin man sa sakuyang mga aldaw.” * (Job 27:6) Si Job totoo nanggad na makinuyog sa konsensia. Sinegurado nia na maghinanyog sa saiyang konsensia, na tinotogotan iyan na gumiya sa saiyang mga gibo asin desisyon. Sa siring, may tunay na pagkakontentong makakasabi sia na dai sia tinuya, o pinasakitan, kan saiyang konsensia paagi sa pagkasupog asin pakamate nin kasalan. Mangnoha an pagkakalaen ni Job asin ni David. Kan si David magpaheling nin dai paggalang ki Saul, an hade na linahidan ni Jehova, “nangyari na pagkatapos kaini padagos na riniribok si David kan saiyang puso.” (1 Samuel 24:5) Siertong nakinabang si David sa grabeng pagkapurisaw na iyan nin konsensia, na nagtokdo sa saiya na likayan an siring na dai paggalang pakatapos kaiyan.\n6. Ano an nagpapaheling na an konsensia balaog sa gabos na tawo?\n6 An mga lingkod ni Jehova sana daw an igwa kan balaog na ini na konsensia? Isipon nindo an ipinasabong na mga tataramon ni apostol Pablo: “Kun an mga tawo kan mga nasyon na mayo nin ley minagibo sa saindang naturalesa nin mga bagay na nasa ley, an mga tawong ini, minsan ngani mayo nin ley, iyo na mismo an ley sa saindang sadiri. Sinda mismo an nagpapaheling na an ley nasusurat sa saindang puso, mantang an saindang konsensia nagpapatotoo kaiba ninda asin, sa sainda mismong mga pag-isip, sinda inaakusar o ipinapahayag pa ngani na daing kasalan.” (Roma 2:14, 15) Dawa an mga tawo na biyong bakong pamilyar sa mga ley ni Jehova tibaad kun beses mapahiro kan saindang konsensia na gumawe kaoyon kan mga prinsipyo nin Dios.\n7. Taano ta tibaad kun beses nasasala an konsensia?\n7 Minsan siring, may mga kamugtakan na nasasala an konsensia. Taano? Bueno, kun an sarong kompas itaed sa sarong magnet, maiimpluwensiahan iyan na magtokdo sa ibang direksion na bakong paamihanan. Asin kun gagamiton iyan na mayong kaibang eksaktong mapa, an kompas magigin haros daing halaga. Kaagid kaiyan, kun an maimot na mga pagmawot kan satong puso grabe an impluwensia sa satong konsensia, tibaad sa salang direksion kita itokdo kaiyan. Asin kun gagamiton iyan na dai kaiba an seguradong paggiya kan Tataramon nin Dios, tibaad dai niato mamidbid an kalaenan kan tama asin sala sa dakol na importanteng bagay. An totoo, tanganing gumana nin tama an satong konsensia, kaipuhan niato an paggiya kan banal na espiritu ni Jehova. Si Pablo nagsurat: “An sakong konsensia nagpapatotoo kaiba ko kaoyon kan banal na espiritu.” (Roma 9:1) Pero, paano niato masesegurado na kaoyon kan banal na espiritu ni Jehova an satong konsensia? Paagi sa pagsasanay.\nKUN PAANO SASANAYON AN KONSENSIA\n8. (a) Paano puedeng maapektaran kan puso an konsensia, asin ano an maninigo na magin pinakaimportante sa satong mga desisyon? (b) Taano ta bako pirmeng igo na para sa sarong Kristiano an pagkaigwa sana nin malinig na konsensia? (Helingon an nota sa ibaba.)\n8 Paano kamo naggigibo nin desisyon na basado sa konsensia? Garo baga an nagkapira inaaram sana an saindang mga kaisipan asin saboot, dangan nagdedesisyon na kun ano an gigibohon. Pagkatapos kaiyan tibaad magsabi sinda, “Bueno, dai man ako nakokonsensia.” An mga pagmawot kan puso puedeng magin makosogon, na nakakaimpluwensia pa ngani sa konsensia. An Biblia nagsasabi: “Madaya an puso nin orog kisa sa ano pa man na bagay asin desesperado. Siisay an makakamidbid kaiyan?” (Jeremias 17:9) Kun siring, bako an mga minamawot kan satong puso an maninigo na pinakaimportanteng isipon. Imbes, an gusto niatong enot na isipon iyo an kun ano an makakapaogma ki Jehova Dios. *\n9. Ano an diosnon na pagkatakot, asin paano puedeng makaapektar sa satong konsensia an pagkaigwa niato kan pagkatakot na iyan?\n9 Kun an sarong desisyon talagang nakabasar sa satong sinanay na konsensia, mababanaag dian an satong diosnon na pagkatakot, bakong an satong personal na mga pagmawot. Isipon nindo an sarong angay na halimbawa. An maimbod na gobernador na si Nehemias may deretso na maghagad nin bayad asin buhis sa mga tawo sa Jerusalem. Pero, dai nia iyan ginibo. Taano? Ikinaongis nia an mismong ideya na maaanggot sa saiya si Jehova huli sa pag-api sa banwaan nin Dios. Sia nagsabi: “Dai ko ginibo iyan huli sa pagkatakot sa Dios.” (Nehemias 5:15) Mahalagang marhay an sinserong diosnon na pagkatakot, sarong bilog na pusong pagkatakot na mapaanggot an satong langitnon na Ama. An siring na pagkatakot na may pagsambang paggalang mapahiro sa sato na humanap nin paggiya sa Tataramon nin Dios kun igwa kitang gigibohon na mga desisyon.\n10, 11. Anong mga prinsipyo sa Biblia an aplikado sa pag-inom nin inomon na de alkohol, asin paano niato makukua an paggiya nin Dios tanganing ikaaplikar iyan?\n10 Halimbawa, isipon nindo an manongod sa inomon na de alkohol. Ini an sarong desisyon na napapaatubang sa dakol sa sato sa sosyal na mga pagtiripontipon, Mainom daw ako o dai? Enot, kaipuhan na tokdoan niato an satong sadiri. Anong mga prinsipyo sa Biblia an aplikado sa bagay na ini? Bueno, dai kinokondenar kan Biblia an tama sanang pag-inom nin inomon na de alkohol. Inoomaw kan Biblia si Jehova huli sa balaog na arak. (Salmo 104:14, 15) Minsan siring, kinokondenar kaiyan an sobrang pag-inom asin mariribok na pag-ogma. (Lucas 21:34; Roma 13:13) Dugang pa, nasasambitan kaiyan an pagbuburat na kabilang sa iba pang magabat nanggad na mga kasalan, siring kan pakikisaro asin pagsambay. *—1 Corinto 6:9, 10.\n11 An konsensia nin sarong Kristiano natotokdoan asin nagigibong sensitibo paagi sa siring na mga prinsipyo. Kaya kun mapaatubang kita sa desisyon manongod sa pag-inom sa sarong pagtiripontipon, ihahapot niato sa satong sadiri an siring kaini: ‘Anong klaseng pagtiripontipon an gigibohon? Posible daw na iyan dai na makontrol asin magin maribok na pag-ogma? Ano an sako mismong tendensia? Hinahanaphanap ko daw an inomon na de alkohol, nakadepende daw ako dian, ginagamit ko daw iyan tangani na makontrol an timplada kan sakong payo asin sakong hiro-hiro? Igwa daw ako nin pagpupugol sa sadiri na kaipuhan tanganing limitaran an sakong pag-inom?’ Mantang hinohorophorop niato an mga prinsipyo sa Biblia asin an mga hapot na pinapalataw kaiyan, marahay na hagadon niato sa pamibi an paggiya ni Jehova. (Salmo 139:23, 24) Sa paaging ini, inaagda niato si Jehova na giyahan kita paagi sa saiyang banal na espiritu. Sinasanay man niato an satong konsensia na magin kaoyon kan mga prinsipyo nin Dios. Pero, may saro pang bagay na maninigo niatong maingat na konsideraron sa satong mga desisyon.\nTAANO TA DAPAT NA KONSIDERARON AN KONSENSIA NIN IBA?\nAn konsensia na sinanay sa Biblia makakatabang sa saindo na magdesisyon kun baga kamo mainom o dai nin inomon na de alkohol\n12, 13. Ano an nagkapirang dahelan kun taano ta magkakalaen an konsensia nin mga Kristiano, asin ano an maninigong magin reaksion niato sa siring na pagkakalaen?\n12 Tibaad kun beses mabigla kamo na magkakalaen an konsensia nin mga Kristiano. Igwa nin habo sa sarong kaugalean o kostumbre; an iba gusto iyan asin mayong naheheling na basehan na kondenaron iyan. Halimbawa, kun manongod sa pag-inom sa sosyal na pagtiripontipon, igwa nin naoogmang mag-inom kaiba an nagkapirang katood mantang sinda nagrerelaks sa banggi; an iba nariribok an isip huli kaiyan. Taano ta igwa nin siring na pagkakalaen, asin paano iyan maninigong makaapektar sa satong mga desisyon?\n13 An mga tawo magkakalaen huli sa dakol na dahelan. An mga kamugtakan na dinakulaan magkakalaen na marhay. Halimbawa, aram na marhay kan nagkapira an kaluyahan na linabanan ninda kan nakaagi—na tibaad dai ninda pirmeng napangganahan. (1 Hade 8:38, 39) Kun mapadapit sa inomon na de alkohol, an siring na mga indibiduwal posibleng sensitibong gayo. Kun an siring na tawo magbisita sa saindong harong, an saiyang konsensia tibaad tama sanang magpahiro sa saiya na magsayuma sa iinaalok sa saiya na inomon na de alkohol. Makokolgan daw an saindong boot? Pipiriton daw nindo sia? Dai. Aram man nindo o dai an saiyang dahelan—mga dahelan na tibaad habo niang sabihon sa kamugtakan na ini—an pagkamoot sa tugang mapahiro sa saindo na magin makonsiderasyon.\n14, 15. Sa anong isyu magkakalaen an konsensia kan mga miembro kan kongregasyon kan enot na siglo, asin ano an irinekomendar ni Pablo?\n14 Naheling ni apostol Pablo na parateng magkakalaen na marhay an konsensia nin mga Kristiano kan enot na siglo. Kaidto, may mga Kristiano na napupurisaw an isip manongod sa nagkapirang kakanon na iinatang sa mga idolo. (1 Corinto 10:25) Dai sinayumahan kan konsensia ni Pablo an siring na mga kakanon na ipinapabakal sa mga sadan pagkatapos na iatang. Para sa saiya, an mga idolo daing kamanungdanan; nungkang magigin sadiri kan mga idolo an kakanon na gikan ki Jehova asin sadiri Nia man talaga. Pero, nasabotan ni Pablo na bakong arog kaiyan an pagmansay kan iba sa bagay na ini. An nagkapira tibaad naimbueltong gayo sa idolatriya bago nagin Kristiano. Para sa sainda, makababalde an ano man na bagay na dating konektado sa idolatriya. An solusyon?\n15 Si Pablo nagsabi: “Pero, kitang mga makosog kaipuhan na magpasan kan mga kaluyahan kan mga bakong makosog, asin bakong magpanigo sa satong sadiri. Huli ta dawa an Cristo dai nagpanigo sa saiyang sadiri.” (Roma 15:1, 3) Nangatanosan si Pablo na maninigo niatong enoton an mga pangangaipo kan satong mga tugang kisa sa satong sadiri, arog kan ginibo ni Cristo. Sa sarong konektadong paliwanag ni Pablo, sinabi nia na dai na sia makakan giraray nin karne kisa makapasingkog sa sarong mahalagang marhay na karnero na para sa saiya isinakripisyo ni Cristo an saiyang buhay.—1 Corinto 8:13; 10:23, 24, 31-33.\n16. Taano ta maninigong likayan kan mga mas estrikto an konsensia na husgaran an iba na laen sa sainda an konsensia?\n16 Sa ibong na lado, an mga mas estrikto an konsensia maninigo na dai magin mapagkritika sa iba, na ipinipirit na an gabos magin arog sa sainda an pagmansay sa mga bagay na depende na sa konsensia. (Roma 14:10) An totoo, an konsensia pinakamarahay na gamiton sa paghusgar sa satong sadiri, bako bilang lisensia sa paghusgar sa iba. Girumdomon an mga tataramon ni Jesus: “Dai na kamo maghokom tanganing dai man kamo hokoman.” (Mateo 7:1) Gustong likayan kan gabos sa kongregasyon na gibohon na isyu an manongod sa personal na mga bagay na depende na sa konsensia. Imbes, naghahanap kita nin mga paagi na paoswagon an pagkamoot asin pagkasararo, na pinapakosog, bakong pinapaluya, an lambang saro.—Roma 14:19.\nKUN PAANO NAGBUBUNGA NIN MGA BENDISYON AN PAGKAIGWA NIN MARAHAY NA KONSENSIA\nAn marahay na konsensia puedeng maggiya sa sato sa buhay, na nagtatao nin kagayagayahan asin panlaog na katoninongan\n17. Ano na an nangyayari sa konsensia nin dakol ngonyan?\n17 Si apostol Pedro nagsurat: “Papagdanayon nindo an marahay na konsensia.” (1 Pedro 3:16) Dakulaon na bendisyon an pagkaigwa nin konsensia na malinig sa pagheling ni Jehova Dios. Bako iyan na arog kan konsensia nin kadakol ngonyan. Ilinadawan ni Pablo an mga “tinatakan sa saindang konsensia na garo nin batbat na pantatak.” (1 Timoteo 4:2) An batbat na pantatak ginagamit tanganing pasoon an kublit kaya nagkakapila iyan asin nagigin bagol. Dakol an igwa nin konsensia na garo man sana gadan na—grabe an pinilaan asin pagkabagol kaya iyan dai na nagpapatanid, dai na nagrereklamo, o dai na nakakamate nin grabeng pagkasupog o pagkakasala huli sa salang ginibo. Dakol ngonyan an nakokonsensia alagad binabaliwala sana iyan.\n18, 19. (a) May anong pakinabang an pakamate nin kasalan o pagkasupog? (b) Ano an puede niatong gibohon kun padagos kitang pinapadusahan kan satong konsensia huli sa nakaaging mga kasalan na pinagsolsolan na niato?\n18 An totoo, an pakamate nin kasalan puedeng iyo an paagi kan konsensia tanganing sabihon sa sato na nakagibo kita nin sala. Kun an siring na pakamate magpahiro sa nagkasala na magsolsol, dawa an pinakamaraot na mga kasalan puedeng mapatawad. Halimbawa, si Hadeng David nagkasala nin grabe alagad pinatawad huli nanggad ta sia sinserong nagsolsol. An pagkaongis nia sa saiyang salang ginibo asin an determinasyon nia na kuyogon an mga ley ni Jehova poon kaidto nagpangyari na maheling nia mismo na si Jehova “marahay asin andam na magpatawad.” (Salmo 51:1-19; 86:5) Pero, paano kun an grabeng pakamate nin kasalan asin pagkasupog magpadagos pagkatapos na kita magsolsol asin mapatawad?\n19 Kun beses, an konsensia puedeng magin labi-labi kun magpadusa, na pinapasakitan nin pakamate nin kasalan an sarong nagkasala dawa haloy nang nagibo kan pakamateng iyan an ano man na marahay na katuyohan kaiyan. Sa arog kaiyan na kamugtakan, tibaad kaipuhan niatong aseguraron an satong puso, na nagkokondenar sa satong sadiri, na si Jehova orog kadakula kisa sa gabos na pakamate nin tawo. Kaipuhan niatong tubodon asin akoon an saiyang pagkamoot asin pagpatawad, arog kan pagparigon niato sa iba na gibohon ninda. (1 Juan 3:19, 20) Sa ibong na lado, an nalinigan na konsensia nagtatao nin panlaog na katoninongan, katrangkilohan, asin hararom na kagayagayahan na bihirang manompongan sa kinaban na ini. Dakol na dating naimbuelto sa magabat na kasalan an nakaeksperyensia kan marahayon na pakaginhawang ini asin igwa ngonyan nin marahay na konsensia mantang naglilingkod sinda ki Jehova Dios.—1 Corinto 6:11.\n20, 21. (a) An librong ini dinisenyo tanganing tabangan kamong gibohon an ano? (b) Bilang mga Kristiano, igwa kita nin anong katalingkasan, pero paano niato maninigong gamiton iyan?\n20 Dinisenyo an librong ini tanganing tabangan kamo na manompongan an kagayagayahan na iyan, tanganing magkaigwa nin marahay na konsensia durante kan natatada pang maribok na huring mga aldaw na ini kan sistema nin mga bagay ni Satanas. Siempre, dai kaini ikakapaliwanag nin detalyado an gabos na ley asin prinsipyo sa Biblia na kaipuhan nindong isip-isipon asin iaplikar sa mga situwasyon na minalataw aroaldaw. Apuera kaini, dai kamo umasa nin simpleng mga susundon na nagsasabi nin malinaw kun arin an marahay asin maraot pag-abot sa mga bagay na depende na sa konsensia. An katuyohan kan librong ini iyo na tabangan kamo na tokdoan asin gibohon na sensitibo an saindong konsensia paagi sa pag-adal kun paano iaaplikar an Tataramon nin Dios sa saindong pangaroaldaw na buhay. Bakong arog kan Ley ni Moises, “an ley kan Cristo” nag-iimbitar sa mga parasunod kaiyan na mamuhay na orog na ginagamit an konsensia asin prinsipyo kisa sa nasusurat na mga susundon. (Galacia 6:2) Sa siring, pinagkatiwalaan ni Jehova nin ekstraordinaryong katalingkasan an mga Kristiano. Minsan siring, ipinapagirumdom sa sato kan saiyang Tataramon na dai niato noarin man paggamiton an katalingkasan na iyan bilang “pantahob sa karatan.” (1 Pedro 2:16) Imbes, an siring na katalingkasan nagtatao sa sato nin marahayon na oportunidad na ipahayag an satong pagkamoot ki Jehova.\n21 Paagi sa mapagngayongayong paghorophorop kun paano pinakamarahay na mamumuhay kaoyon kan mga prinsipyo sa Biblia dangan pag-aplikar kan saindong desisyon, ipapadagos nindo an sarong mahalagang marhay na proseso na nagpoon kan enot nindong mamidbid si Jehova—an pagpatuod sa saindong ‘kakayahan sa pagrisa huli sa paggamit.’ (Hebreo 5:14) An saindong konsensia na sinanay sa Biblia magigin bendisyon sa saindo sa kada aldaw kan saindong buhay. Kapareho kan kompas na naggigiya sa nagbabaklay, an saindong konsensia matabang sa saindo sa paggibo nin mga desisyon na nakakapaogma sa saindong langitnon na Ama. Saro ining seguradong paagi tanganing magdanay kamo sa pagkamoot nin Dios.\n^ par. 5 Mayo nin espesipikong termino para sa “konsensia” na minalataw sa Hebreong Kasuratan. Minsan siring, an konsensia malinaw na maheheling sa mga halimbawa na siring kan sarong ini. An terminong “puso” sa pangkagabsan nanonongod sa panlaog na pagkatawo. Sa mga halimbawa na arog kaini, malinaw na nanonongod iyan sa sarong espesipikong kabtang kan panlaog na persona—an saiyang konsensia. Sa Kristianong Griegong Kasuratan, an termino sa Griego na trinadusir na “konsensia” minalataw nin mga 30 beses.\n^ par. 8 Ipinapaheling kan Biblia na an pagkaigwa sana nin malinig na konsensia bako pirmeng igo na. Halimbawa, si Pablo nagsabi: “Dai ako nakakaaram nin ano man na tumang sa sako. Pero sa paaging ini dai ako napapatunayan na matanos, kundi an nagsisiyasat sa sako iyo si Jehova.” (1 Corinto 4:4) Dawa an mga nagpepersegir sa mga Kristiano, arog kan dating ginibo ni Pablo, tibaad ginigibo ninda iyan na may malinig na konsensia huli ta iniisip ninda na inooyonan nin Dios an saindang ginigibo. Mahalagang marhay na an satong konsensia magin malinig sa pagheling niato sagkod sa pagheling nin Dios.—Gibo 23:1; 2 Timoteo 1:3.\n^ par. 10 Maninigong mangnohon na dakol na doktor an nagsasabi na bako talagang posible para sa mga alkoholiko na magkontrol sa pag-inom; para sa sainda, an “tama sana” nangangahulogan nin dai na pag-inom.\nPaano maninigong makaimpluwensia sa satong konsensia an pakaaram na minamasdan kita ni Jehova sa gabos na panahon?—Hebreo 4:13.\nPaano nakatabang ki Jose an saiyang konsensia na labanan an sugot?—Genesis 39:1, 2, 7-12.\nTaano ta kaipuhan an malinig na konsensia tanganing makadolok ki Jehova?—Hebreo 10:22.\nTaano ta maninigo niatong isipon an konsensia nin mga daing pagtubod?—2 Corinto 4:1, 2.\nPaano ta masisigurado na an satong mga desisyon kauyon kan kabutan nin Diyos? Ano an makakatabang sa sato na panindugan an satong mga desisyon?


Daeng PUI o PUM sa albularyo - Catanduanes Tribune\nSegun sa GSIS, tinawan ninda nin tig-cabangang milyon na life insurance an cada frontliner y si Pay Digong nagdagdag pa nin sarong milyon harimbawang ika maotsan sa COVID-19.\nKung balihon pa an mga dati nang benepisyo, masobra sa sarong milyon an makubra para pag-iriwalan, ay sala, pagbarangaon kan mga nahubon na miembros nin familia.\nIni mangyayari sana kung ika frontliner na miembro nin GSIS.\nAn mga contractual na empleyado y mga volunteers, dae cabali sa GSIS caya dae sindang cabangang milyon. An makaabot sana sa sainda, lalo na kung nasa pribadong sector, iyo an sarong milyon na panuga ni Pay Digong.\nAlagad, ngata man ta an mga frontliner mag-apura maolakitan nin COVID-19? Masiram an buhay sa kinab-an, minsan pa dae ka nakaluwas sa harong\nCaya pasensiya an gobyerno kung aban-aban sana an hagad nin mga PPE kan mga personajes sa mga ospital.\nMasakit magadan sa panahon na ini, atang duwang banggui sana an lamay, iduhor pa saimo an limos na nakasupot sa plastic, dae pang mamam, dae ka pa mimisahan sa simbahan, dudulagan pa nin enterong barangay an saimong mga kaibahan sa harong. Dae ka man pati pagibohan nin rebulto kan saimong oficina.\nTanganing makarikay sa caherac-herac na futurong ini kung igua kang namati, maghapit ngona sa albularyo, dae ka na i-confine, bako ka pang PUI, he! he! he!\nDae masabotan an mga reglamentong pinaluwas kan manlaenlaen na agencia de gobyerno y mga LGU.\nIgua pa daang liquor ban, segun sa orden nin Virac, alagad puede na daang magpabakal nin alak Caya nagpaburukod an mga nagselebrar nin kapiyestahan sa mga tindahan na igua pang agua de pataranta.\nAn ibang barangay, rinungkab na an mga harang na pinangkudal sa kalsada, alagad an ibang capitanes habo ta tibaad daa makalaog pa an coronavirus.\nAtang dae na magapirila para magkua nin quarantine pass, an gusto man kan iba ibalik ini tangani daang malimitaran an tawo sa mga tindahan y saod.\nSaro pa ining bawal an backride. Cotana tugotan man ini kung an kasugnod kan drayber iyo an saiyang agom, tugang o magurang na nasa edad 21 sagcod 59, ta an mga ini dati nang gairiba sa harong, o caya magkaibahan sa trabaho na saro sana an estaran.\nNgonian na makatrabaho na an cadaclan y naubos-ubos na man an panaltag na relief, magayon na reparohon an mga naginibong aksyon kan mga local na gobyerno.\nMinilyon na cuarta na hare sa mga buwis na binayad kan taxpayers, an mga middle class, an ginamit para sa panaltag nin relief pati na an SAP na tinaltag sa mga pobreng an bayad sana sa tax iyo an mga sales tax na nakapatong sa presyo nin barakalon.\nCuarta ini nin publico (cabale an mga nahubon ni Nestor), caya magcacanigo na marepaso kung nangain an mga ini, kung tama an prosesong ginamit sa paggastos o pagbakal nin mga pinanaltag, o kung mga tunay na nangangaipo an nacarecibe, bako sanang mga kaalyado ni capitan.\nHelingon na marinas kan COA kung tama nanggad an pagbakal nin bagas, delata, gatas, Milo, health kits, PPEs y mga equipaje, pati na an pagpa-cater kan mga pagkaon para sa mga frontliner.\nSabi ngani kan mga Intsik, pirming iguang oportunidad sa calamidad, caya dapat maisihan ta kung an para sa COVID-19, dae nakapunta sa CAVIG-19, pwe!\nSayang na binawi kan IATF an permiso sa mga simbahan na makamisa na sa GCQ.\nPuede man cotanang pasunodon an social distancing na kinakaipuhan, dos metros o caya tolo sanang tawo sa cada bangkong luhodan.\nKung bibilangon kan sacristan kung pilang bangko an puedenh tocawan, entonces puedeng maisihan kung pira sanang tawo an puedeng palaogon sa simbahan sa cada misa.\nGibohon na cada barangay o cabohan an palaog sa mga tawong puede sana magsimba sa cada misa, saro sa agang 6:30 AM y saro sa sa pagkahapon 5:30 PM. An sobra paparibdon, tanganing masirahan an simbahan.\nAwat nang paha an mga calag nin tawo sa tinapay nin buhay na makukua sana sa pag-atender nin misa sa simbahan.\nIyo, puede ka magdangog sa radyo o caya magheling sa TV, selpon o computer. Alagad iba man siempre an pagmati kan nasa harong ka nin Kagurangnan.\nPorbahe daw pagcaon nin ice candy na dae hahareon an patos….


Kahugakan sa kasaysayan | Magbikol Kita\nWednesday, October 20, 2021, 9:25pm\nKahugakan sa kasaysayan\nAn kasaysayan (history) bakong pasil na kurso. Kadakol na akong nadangog hali sa mga estudyante, pati na ngani sa mga paratukdo, na an Araling Panlipunan (AP) “turuuman saná.” O sa kolehiyo, daing pakundangan an mga paratukdo sa paggamit kan mga teksbuk ni Zaide pati ni Agoncillo o sisay pa man na gustong pamurawayon kan DepEd o CHED. Ultimong mga querida ni Rizal dai pinapalampas na ilaog sa hermenyutika. Ako dai man na pakundangan na makondena kan mga iyan bilang mga halimbawa nin kahugakan sa kasaysayan. Bilang sarong estudyante na nag-aadal nin kasaysayan, sarong mapagal na laban an ipasabot sa iba na bakong inclined sa akademya an kumplikadong area na iyo an kasaysayan.\nBago kita magpadagos, buot ko ipasabot kun ano an kahugakan na ini. Sabi ngani kan Heswitang pilosopo na si Roque Ferriols, kita natutukso na maghinugak sa pag-iisip. An kahugakan iyo an pagpundo sa pagkilatis, pagpensar, pagkutkot kun ano pa an natatago—ini man sarong ideya na dai natatawan nin pansin o mga dokumento na minapahiling nin ibang imahen kan nakaagi. An historyador na hugakon iyo an nakukuntento sa simplihon na simbag sa sarong hapot na dai ngani na-define. Pirang beses na kitang nakahiling ki mga tesis na minapalpak nin huli ta daing sentral na problema o hapot na dapat simbagon kan research? Para sa historyador, o maski sisay man na akademiko, an tesis minapuon sa tamang hapot, bako sa tamang simbag. Kun aram an hapot, magigin mabunga an pagsimbag. Imbis na haputon kun ano an nangyari, an makilatis na historyador mahinguwa na mag-apot kun nata o sa anong paagi. An datos asin ebidensya na nakukutkot ta bakong kasaysayan. Sabi na ngani kan pilosopong Pranses na si Paul Ricoeur, an dokumento hali sa artsibo dai mina-substitute sa kasaysayan.\nAn kasaysayan bakong turuuman, bakong pag-memorize kan nakasurat sa teksbuk, asin bakong dokumento. Sa pinakasimplistikong pagdepinisyon ko, ini sarong proseso nin pagsimbag sa sarong kahaputan o problema. Kaya, bako nang “ano an kontribusyon kan mga pading Bikolano sa pag-develop kan rehiyon” an magayon na hapot sa kasaysayan, kundi “anu-ano an mga kundisyon na nagin basehan kan mga padi tanganing magin posible an saindang interbensyon sa development.” Siring man, an hugakon mahapot kun “ano an nangyari sa Cagsawa ruins?” An mas mabungang hapot iyo na kun “nata ta pinabayaan ini kaidto?” An kasimbagan digdi mangangaipo nin masiríng pagkutkot nin ebidensya, pag-analisa gamit an manlainlain na teorya. An mga datos per se dai minapahiling kan bilog na imahen kan nakaagi—an mga ini, kumbaga, mga fragments saná na kaipuhan na tipunon, i-analisa, pagyamanon sa paagi kan mga metodolohiya asin teorya, asin iba pa na hinihinguwa tang maipahiling sato an sarong approximation kan nakaagi.\nKan 2018, nagsurat ako sa Bicol Mail ki sarong halipot na artikulo manungod sa hagyograpiya ni Jorge Barlin, an inot na obispong Pilipino, na sinurat ni Jose Fernando Obias. Sa sakong artikulo, pinuntirya ko an mga simplistikong argumento ni Obias manungod ki Barlin, bunga na ngani kan saiyang hugak na pag-ulit saná kan mga nasabi na ni Domingo Abella kan 1954. Dai nin pagpapayaman sa diskurso asin nakakulong sa apologetics para sa Simbahan Katolika an gibo ni Obias. Siring man, para sa sarong gurangan na sa akademya, kadakol na mga salâ sa saiyang pag-cite kan mga fuentes na saiyang ginaramit. Naaraman ko, pagkatapos na maipublikar an artikulo ko, na pinag-arapod akong pedantic kan mga datihan nang Bikolista. Sarong indikasyon ini kan saro pang kahugakan sa scholarship (in addition sa parokyalismo)—an pagkasarado sa diskurso kan mga nagkapirang mga gurang na. An scholarship—dapat ining masabutan—sarong conversation na minapadagos saná tanganing mapayaman an kamalayan historiko. Kaipuhan an padagos na pagpensar (reflect) sa mga bagay na ini bako saná nin huli ta gusto tang makaguno nin bagong kaaraman (mahalaga ini), kundi ta kita mga rasyunal na nagyayaon (terminong gamit ni Tria) na kaipuhan maaraman an kahulugan kan mga bagay na minapasato. Sa panahon ngunyan na ginagamit an kasaysayan bilang tool ki mga diktador, dapat mas maging kritikal kita sa inaako tang impormasyon.\nMahalaga an paghinguwang an totoong mga facts an maipublikar, alagad kaipuhan an secondary reflection (sabi na ngani ni Marcel) tanganing masabutan an buót sabihon kan mga impormasyon na an. Susi an repleksyon na ini bako saná sa totoong impormasyon, kundi para masabutan an mga kundisyon na nagpabutwa kan saláng impormasyon, siring man an mga impormasyon na maguguno saná sa paagi kan saindang pagkawara. Susog sa sinabi ni Trouillot sa saiyang Silencing the Past—mismong an facts mga pulitikal na konstruksyon na nakabase sa nagtago kaiyan (sa artsibo). Kaya, sa hiling ko, mahalaga an pag-reflect sa mga facts. An facts asin analisis mga pundamental na elemento sa pagsurat nin kasaysayan—dai dapat ini sinusuway kundi maingat, kritikal, asin pulidong inaadal.


Programa ni VP Robredo sa paraoma kasurog kan ten year agricultural roadmap\nSa paagi kan Angat Buhay Program ni Bise Presidente Leni G. Robredo, pinahiwas ini sa paglansar kan OMAsenso sa Kabuhayan na tinatawan prioridad digdi si mga pobreng yaon sa sektor agricultura nganing mapaangat an saindang kabuhayan.c\nAn programa suportado ni Alcalde John Bongat kan Ciudad nin Naga, Metro Naga Chamber of Commerce and Industry, Department of Agriculture, Department of Trade and Industry asin kan Committee on Agriculture sa Sanggunian Panlungsod sa pamamayo ni Consejal Julian C. Lavadia Jr. asin saiyang pag-iriba sa SP.\nSi Lavadia, iyo an padreno sa paghaman kan ten year agricultural roadmap sa Ciudad nin Naga asin masumpay ini sa programa ni VP Robredo.\nAn OMAsenso sa Kabuhayan, sarong anti poverty program na kadakli sa mga fuerang lugar sa paagi kan Angat Buhay Program na dating nagpoon sa 50 grupo nin paraoma alagad sa ngonian igwa nang 176, sabi kan Bise Presidente.\nAn reclamo kan mga paraoma an saindang produkto binabaratong bakalon kan mga negociante sa mercado alagad sa konsepto kan OMAsendo sa Kabuhayan, hahanapan sinda nin mga darakulang restaurant o ano paman na establisimiento nganing iyo an babagsakan kan mga inaning produkto na babakalon sa tamang presyo na dapag magganansa an paraoma.\nDai na madidificilan na maghanap nin parabakal an mga paraoma sa saindang gugulayon asin ano paman na klaseng produkto agricultural huli ta igwa na sindang susuplayan dai pa malulugi mantang babakalon sa tamang presyo.\nSiisay man na grupo nin paraoma puedeng maghagad nin detalye sa programa asin magbisita sa opisina ni Bise Presidente Robredo na makukua harani sa City Hall.\nSi Consejal Lavadia nakatalaan magpadreno nin ordinansa sa Sanggunian Panlungsod nganing magbugtak nin Bagsakan Center sa paagi kan private-public partnership sa Win-Win Corporation sa Diversion road harani sa establisimiento kan Puregold.\nAn Bagsakan Center dakulang bagay sa mga paraoma kan ciudad mantang igwa na sindang permanteng lugar na darahan kan saindang mga produkto agricultural na dadayohon nin mga negociente asin paroquiano bako lang hali sa Naga envez maging sa pagtaraid na mga municipio kan ciudad.\nSinabi kan consejal komo pamayo kan Comitiba sa Agricultura, saro sa saiyang objetibo iyo na mapauswag an buhay kan paraoma. Ini huli kan saiyang paniniwala na ‘‘An asenso kan agricultura, asenso kan paraoma. An asenso kan paraoma, asenso kan banwaan. An asenso kan banwaan, asenso kan kagabsan’’.\nSinabi pa na kun magtatarabangan, nahihiling an magayon na futuro kan satong banwaan.. kan lambang saro sa satuya, lalong-lalo na an futuro kan mga kaakian.


Reclamo kan developers vs MNWD, dadangugon kan SP\nDawa sarong Government Owned and Control Corporation (GOCC) an Metropolitan Naga Water District (MNWD) alagad kun may nagrereclamo na apektado an consumedores asin an lokal na gobierno igwang deretso an City Hall nganing aramon kun maninigo an saindang pinapasunod na mga policia.\nIni an paliwanag ni Bise Alcalde Nelson Legacion, pamayo kan Sangguniang Panlungsod kan ciudad kasunod kan reclamo na pinaabot sa sainda kan Jamaica Realty and\nMarketing Corporation asin iba pang developers huli kan pig-iimponer na kabayadan para sa water source development share na cantidad noventa (90) pesos cada metro cuadrado.\nAn mga subdivision developers asin an programa sa housing project kan City Hall ciertong apektado kan bagong policia kan MNWD na dai pinaagi sa consultasyon. Kun an manijamiento antes na-imponer nin dugang na singil sa tarifa cada metro cubico pinapaagi ninda sa mga public hearing, ano ta an isyu kan developers dai nag-aaram an publiko sa dahilan na dai pinaagi sa public hearing, sabi pa kan bise alcalde.\nSi Salvador Camposano, AVP for Region V Operations kan Jamaica Realty and Marketing Corporation iyo an nagpaabot kan reclamo sa SP na naghahagad dangugon an isyu huli kan epekto sa mga developers asin mabakal kan lote sa subdibisyon na iyo an mapasan kan dugang na gastos alagad para sa benipisyo kan MNWD.\nAn isyu kan developers nakatalaan dangugon kan Committee on Public Utility asin Housing and Resettlement kan Sangguniang Panlungsod na pinamamayohan ni Consejal Miles Raquid-Arroyo na nakatalaan magpaapod committee hearing antes isunad sa en banc session kan consejo.\nSa lado kan MNWD, si Acting General Manager Virginia I. Nero nagpaliwanag man ki Camposano sa paagi kan pinadarang surat na kun nag-iimponer sinda kan sinambit na policia base sa Board Resolution No. 50, Series of 2017, dated May 12, 2017. An Addendum to the MNWD Subdivision Policy was the provision of a Water Source Development Share, which is defined as a portion of investment in water source development paid by developers ‘’as a precondition prior to the turnover of subdivision’s waterline system to the MNWD’.\nAfuera kan sinambit na isyu hagadan man nin paliwanag kun ta’no ta nagpagibo nin cantidad P8 milyon na lorry boat alagad dai man napapakinabangan haloy nang pataw-pataw sa Bicol river sa Camaligan, Camarines Sur.


Pagbuelta kan viajeng Manila- Bicol pendiente pa sa IATF\nApektado an ribo-ribong pasajeros na haling Manila asin iba pang lugar nganing magpuli sa Bicol antes kan Noviembre 5, 2020 maging antes kan Oktubre 29 nganing magbisita sa kamposanto kan saindang mga mahal sa buhay na nagtalikod na sa kinaban.\nPremirong semana pa kan Oktubre pig-endorsar na kan Local Transportation Regulatory and Franchising Board asin kan lokal na gobierno kan Ciudad nin Naga maging kan Land Transportation Franchising and Regulatory Board (LTFRB) Bicol an pagbukas liwat kan inter-regional routes alagad sagcod sa ngonian pendiente pa asin mayo pang paliwanag an Inter-Agency Task Force (IATF).\nAn IATF nagpaluwas nin resolusyon numerado 70 na bukas an mga kamposanto sa publiko puon kan Oktubre 1 hasta 29 alagad limitado sana sa treinta por ciento alagad sa Oktubre 29 hasta Noviembre 4, naka-lock down, alagad bukas liwat an mga kamposanto sa Noviembre 5.\nSi Roderick ‘‘Nonoy’’ Reforsado, operations manager kan Bicol Central Station sa Ciudad nin Naga nagsabi sagcod kasuodma mayo pa sindang narerecibing kumfirmasyon sa LTFRB asin IATF kun nuarin aaprobaran an inter-regional routes.\nSa desisyon kan City’s Health Emergency Response Task Force (HERTF), sinabi ni alcalde Nelson Legacion na dapat tawan nin kunsiderasyon an pagbuelta kan provincial buses alagad kaipuhan estrictong iimplementar an health protocols sa locally stranded individuals (LSIs) asin Overseas Filipino Workers (OFW) sa saindang pag-abot sa Manila asin pagabot sa ciudad.\nSi dating Bicol PNP regional director asin retiradong Brig. General Antonio Gardiola nagpahayag base sa LTFRB Memorandum Circular No. 2020-051 nagtutugot na sa pagbuelta sa operasyon kan viaje kan buses sa provincias haling Manila asin pasiring sa iba pang provincin vice versa alagad kaipuhan an pagtugot kan LGUs asin sa koordinasyon sa Inter-Agency Task Force (IATF).\nNagkapera nang mga provincia sa Central Luzon an tinugotan na kan LTFRB alagad sa viajeng Manila-Bicol padagos pang pendiente.\nSinabi pa ni Reforsado na preparado na an BCS sa saindang iimplementar na health protocol oras na tugotan na an inter-regional routes.\nSa ngonian an regular na viaje pa sanang buses haling Camarines Sur pasiring sa Albay asin Sorsogon, vice versa asin lokal na mga viaje kan buses sa laog kan provincia.\nMga nakagarahing buses sa Bicol Central Station pitong bulan nang dai tinutugotan kan LTFRB asin IATFna magkayod viajeng Bicol-Manila vice versa epekto pa kan pandemya. (dpa)


Rodyo - Wikipedia\nAn elementong kimikal na rodyo: 1g na pulbura, 1g silindro, asin 1 g pellet.\nAn rodyo (Ingles: rhodium) iyo sarong elementong kimikal na may simbolong Rh asin atomikong bilang na 45. Ini iyo ekstraordinaryong bihira, mala-pirak na puti, matagas, resistante sa korosyon, asin kimikal na inert na transisyong metal. Ini iyo sarong nobleng metal asin kaapil sa grupo nin platino. Ini igwa sanang saro na natiral na isotopo, an 103Rh. An mga natural na rodyo iyo nahihiling bilang sarong talingkas na metal, bilang alloy kaiba an mga kaparehas na metal, asin bihira bilang kompuwestong kimikal sa mga mineral arug kan bowieite asin rhodplumsite. Ini iyo saro sa mga pinakabihira asin pinakamahalagang metal.\nAn rodyo iyo nahahanap sa mga ore kan platino o nickel kaiba an iba pang mga kaapil kan grupo nin platino. Nadiskobre ini kaidtong 1803 ni William Hyde Wollaston sa saro sa mga ore, asin iyo pigpangaranan pakatapos kan kulay rosas kan saro sa mga kompuwestong klorina kaini.\nAn Wikimedia Commons igwa nin medya dapit sa Rodyo.\nRhodium sa The Periodic Table of Videos (University of Nottingham)\nKinua sa "https://bcl.wikipedia.org/w/index.php?title=Rodyo&oldid=213708"\nHuring binago an pahinang ini kaitong 9 Setyembre 2021, alas 02:48.


Ano an Bibila totoong tataramon nin Dios?\nHapot: Ano an Bibila totoong tataramon nin Dios?\nSimbag: An kasimbagan ta sa kahapotan na ini dae sana ma determinar kun ano an hiling ta sa Biblia asin kun ano an kahalagahan kaini sa satuyang buhay kundi an kasimbagan ta madara nin dakulang epekto sa satuyang eternidad. Kun an Biblia totoong tataramon nin Dios, dapat ta ining tawan nin importansya, pag-adalan, sunudon, asin orog sa gabos pagtiwalaan. Kun an Biblia tataramon nin Dios, an pagsikwal kaini iyo man an pagsikwal sa Dios.\nAn katotoohan na tinawan kita kan Dios nin Biblia sarong ebidensya asin pagpapahayag kan saiyang pagkamoot satuya. An tataramon na “kapahayagan” igwang simpleng boot sabihon na an Dios naagpapahayag sa tawo kun ano siya asin kun pano kita magkaka-igwa nin tamang relasyon saiya. Ang mga bagay na ini dae ta maaaraman kung bakong ini ipinahayag satuya kan Dios sa paagi kan Biblia. Dawa ngani an pag pabisto nin Dios kan saiyang sadiri sa Biblia pa diit-diit sana na inabot nin nasa 1500 taon, padagos na ipinapahiling na kaipuhan kan tawo na maaraman an mga bagay manongod sa Dios tanganing an tawo magka-igwa nin tamang relasyon sa Dios. Kun an Biblia totoong tataramon nin Dios, iyo ini an pinaka may otoridad asin kapangyarihan na basehan kan gabos na bagay manongod sa pagtobod, relehiyon asin moral.\nAn kahapotan na dapat tang simbagon sa satuyang mga sadiri iyo na pano ta maaaraman kun an Biblia mananggad tataramon nin Dios asin bako sanang sarong marhay na libro? Ano an kaibahan kan Biblia sa ibang mga librong pan relehiyon na naisurat? Ano igwa nin ebidensya na an Biblia totoong tataramon nin Dios? Iyo ini an mga klase kan kahapotan na dapat tang simbagon kun kita seryoso sa pag tuklas kun an Biblia mananggad iyo an totoong tataramon kan Dios, ipinasabong nin Dios, asin igo sa gabos na bagay manongod sa pagtobod.\nDae ta pwedeng paindahan na an Biblia nag aako asin nag papabisto na iyo ini an tataramon nin Dios. Ini malinaw na mahihiling sa mga tataramon ni Apostol Pablo ki Timoteo: “...asin na magpoon sa pagkaaki naaraman mo na an mga banal na surat, na nakakapadonong saimo manongod sa kaligtasan huli sa pagtobod na yaon ki Kristo Hesus. An gabos na kasuratan na ipinasabong nin Dios pakikinabangan man sa pagtokdo, sa pag sagwe, sa pagpakarahay, sa pagpatood na nasa katanosan: tanganing an tawo nin Dios magin sangkap, andam nanggad manongod sa gabos na marahay na gibo” (2 Timoteo 3:15-17).\nIgwang panlaog asin panluwas na ebidensya na an Biblia totoong tataramon nin Dios. An mga panlaog na ebidensya iyo itong mga nakasurat sa laog kan Biblia na nagpapatotoo kan pinaghalean kaini. Enot na panlaog na ebidensya na an BIblia tataramon nin Dios iyo an pagkakasararo kan mensahe kaini. Maski na an BIblia binubuo nin 66 na indibidwal na libro, nasurat sa kahiwasan nin tolong kontinente, nasurat sa tolong magkakaibang lingwahe, sa laog nin mga nasa 1500 taon, na lampas sa 40 an nagsurat, an Biblia nagpapadagos na nagdadara nin sarong mensahe poon sa kapinunan hanggang sa kataposan na mayong kontradiksyon. An pagkakasararong ini naiiba sa gabos na libro na nasurat asin sarong ebidensya kan pagpasabong nin Dios sa mga tao na nagsurat kan saiyang tataramon.\nSaro pang panlaog na ebidensya na nagpapahiling na an Biblia toong tataramon nin Dios mahihiling sa mga propesiya na nakasurat digdi. An Bibli igwang ginatos na detalyadong propesiya manongod sa mga nasyon kaibahan an nasyon kan Israel, manongod sa mga umaaboton nin mga ciudad, sa umaaboton kan sangkataohan, asin sa pag abot kan Mesias, an paraligtas bako sana kan Israel kundi kan gabos na matobod saiya. Bakong arog kan mga propesiya na nakasurat sa ibang libro o kan propesiya ni Nostradamus, an mga propesiya na nasa Biblia detelyadong marhay asin siguradong maabot. Igwang lampas sa tres syentos na propesiya manongod ki Hesu-Kristo sa Lumang Tipan pa sana. Bako sanang propesiya kun sain siya mamumundag asin kun sa anong pamilya siya mahale kundi pati kun pano siya magagadan asin mabubuhay otro sa pan tolong aldaw. An mga propesiyang iyan na nangyari mayong lohikal na kapaliwanagan maliban sa tubudon ta na iyan hale sa Dios. Mayong ibang relehiyosong libro an nasurat na may eksaktong propesiya asin nangyari arog kan Biblia.\nAn pantolong panlaog na ebidensya iyo an banal an pinaghalean kan Biblia, mahihiling ta sa kakaibang otoridad asin kapangyarihan kaini. Ini sarong makapangyarihan na ebidensya na an Biblia hale sa kabanalan kan Dios. An Biblia igwang kakaibang otoridad bakong arog kan ibang mga libro na naisurat. An otoridad asin kapangyarihan kan Biblia mas mahihiling sa paagi kan dae mabilang na nabagong buhay huli kan makapangyarihan na tataramon nin Dios. May mga drug adik na nagkaburulong, mga bakla asin tomboy na pinalibre, mga pabaya asin paradulag sa utang na nagkabarakle, mga matatagas na kriminal nagkabarago, mga makasalan sinagwi, mga kaangotan binalyohan ni pagkamoot huli sa pagbasa kan tataramon nin Dios. An Biblia igwang progresibo asin kapangyarihan sa pagbago na posible sana huli ta ini totoong tataramon nin Dios.\nIgwa man nin mga panluwas na ebidensya na nagpapahiling na an Bibia tataramon nin Dios. Saro sa mga ini iyo an pagigin makasaysayan kan Biblia. Huli ta an Biblia igwang detalye kan mga petsa asin mga mahalagang pangyayari sa kasaysayan, an katotoohan asin pagigin tama kaini nangangaipuhan nin beripikasyon arog kan ibang mga libro nin kasaysayan. Sa paagi kan mga ebidensya kan arkeolohiya asin iba pang kasuratan, an kasaysayan kan Biblia napatotoohan na tama asin eksakto. An totoo kayan, gabos na ebidensya kan arkeolohiya asin kan ibang kasuratan nagpapatotoo na an Biblia iyo an pinaka eksakto asin tama na dokumentadong libro nin kasysayan poon pa sa nakalipas na panahon. An katotoohan na an Biblia tama asin totoo, an kasaysayan nagpapahiling kan katotoohan kan sinasabi kaini manongod sa katokdoan sa mga bagay pan relehiyon asin doktrina na lalong nagpapakosog sa pabisto na an Biblia totoong tataramon nin Dios.\nSaro pang panluwas na ebidensya na an Biblia toong tataramon nin Dios iyo an integridad kan mga nagsurat kaini. Sa nabanggit kasubago, an Dios nag gamit nin iba-ibang klase nin tawo na may iba-ibang klaseng pagkabuhay nganing maisurat an saiyang tataramon para sato. Kun pagaadalan ta an klase kan buhay kan mga tawong ini, mayong rason nganing kita magtobod na sinda bakong onesto asin sinserong tawo. Kun hihilingon ta an saindang mga buhay asin an katotoohan na sinda nagadan sa masakit na paagi huli kan saindang pagtobod, mas nagigin malinaw na ang mga ordinaryo alagad honestong mga tawong ini totoong nagtutubod na sinda pinasabongan kan Dios. An mga nagsurat kan Bagong Tipan asin iba pang mga nagtotobod (1 Corinto 15:6) aram kun ano an katotoohan kan saindang mensahe huli ta nahiling asin nakaibahan ninda si Hesus-Kristo matapos siyang mabuhay hali sa mga gadan. Kadakulang epekto sa sainda an mahiling si Hesus na nabuhay liwat. Kun dati sinda nagtatarago sa katakutan, sinda nagin maisog asan preparadong magadan alang-alang sa mensahe na ipinahayag sa sainda kan Dios. An saindang mga buhay asin kagadanan nagpapatunay kan katotoohan na an Biblia totoong tataramon nin Dios.\nAn ultimong panluwas na ebidensya na an Biblia tataramon nin Dios iyo na an Biblia dae na nararaot o nawawara. Huli kan kahalaghan asin kan pag ako na an Biblia iyo an tataramon kan Dios, an Biblia nagdanas nin dakol na pag atake asin pagbalo na raoton kumpara sa ibang libro sa kasaysayan. Poon sa mga Romanong Emperor arog ninda Diocletian, hanggang sa mga komonistang diktador, asin ngunyan sa mga modernong ateyista asin agnostika, an Biblia tuminindog na matibay tumang sa gabos na nagbalong paraon ini asin nagpapadagos na iyo an pinakadakol na librong ginigibohan nin kopya sa panahon na ini.\nSa paglipas kan panahon, an mga tawong dae nagtutubod padagos na binibisto an Biblia bilang sarong libro nin pantasya, pero an arkeolohiya inistablisar ini bilang makasaysayan. An mga nagkokontra inaatake an katukduan kan Biblia asin sinasabing ini makaluma asin bako nang kagamit-gamit sa panahon ta ngunyan, pero an moral, legal na konsepto asin mga katukduan kaini igwang positibong impluwensya sa satuyang sosyedad asin kultura sa bilog na kinaban. An Biblia padagos na inaatake kan syensya, saykolohiya, asin kan politika alagad nagpapadagos ining totoo asin kagamit-gamit ngunyan na panahon arog kan enot ining nasurat. Ini sarong libro na nagbago nin dae na mabilang na buhay asin kultura sa luminipas na 2000 na taon. Dawa pa guranong atake, pagraot asin pagpainda kaini, an Biblia nagpapadagos na makosog, totoo, asin kapakipakinabang. An katotoohan kan Biblia napreserbar sa balyo kan mga pagbalo na ini raoton, paraon asin uboson, ini malinaw na ebidensya na an Biblia iyo mananggad an tataramon kan Dios asin iniingatan niya an saiyang tataramon. Dae kita mag ngalas kun dawa anong pag atake sa Biblia an gibohon, ini mapadagos, dae mababago asin dae mararaot. Si Hesus nagsabi, “An langit asin daga makakalihis: alagad an sakong mga tataramon dai makakalihis” (Marcos 13:31). Matapos tang mahiling an mga ebidensya ini, kita pwedeng magsabi na mayong pagduwa-duwa na iyo, an Biblia totoong tataramon kan Dios.


An Torrengbantayan—Pag-aadalan na Edisyon, Agosto 2017\nYaon sa isyung ini an mga artikulong pag-aadalan puon Setyembre 25 sagkod Oktubre 22, 2017.\nNaghapot an maimbod na mga lingkod ni Jehova kaidto kun sagkod nuarin ninda kaipuhan na tagalan an mga pagbalo. Dai naanggot si Jehova sa paghapot ninda.\nNaihapot mo na daw kun taano ta tinutugutan nin Diyos na mangyari an nagkapirang dai inaasahan na mga pagbalo sa saimong buhay? Kun iyo, ano an makakatabang sa saimo na magtagal na may lubos na pagtitiwala ki Jehova?\nTaano ta mga baka an hinahanap kan mga ipinaapon sa Siberia kun mga karnero talaga an gusto ninda? Mahihiling an simbag sa interesanteng istorya nin buhay ni Pavel asin Maria Sivulsky.\nApuwera sa kaipuhan niyatong hubaon an lumang personalidad, kaipuhan man niyatong hinguwahon na dai na iyan balikan. Paano ta iyan magigibo pareho, gurano man kagrabe an tibaad nagibo tang kasalan?\nSa tabang ni Jehova, kaya niyatong magin an klase nin tawo na gusto niya para sa sato. Aramon an praktikal na mga paagi na diyan maipapahiling mo an pagmalasakit, kabuutan, kapakumbabaan, asin kahuyuan.\nMalinaw na sinabi kan Kasuratan na an pagkamuot saro sa resulta kan paghiro kan banal na espiritu ni Jehova. Pero, ano man nanggad an pagkamuot? Paano mo iyan mapapatalubo? Asin paano mo iyan maipapahiling sa aroaldaw?\nTaano ta mahalagang marhay an sadit na kumbensiyon na ginibo sa siyudad nin Mexico kan 1932?\nTaano ta magkaiba an salaysay ni Mateo asin ni Lucas mapadapit sa ginikanan ni Jesus asin sa inot na mga taon kan saiyang buhay?


Dugo karibay kan multa sabi sa ordinansa\nIginigilid na kan City Hall an pag-imponer nin multa nin cuarta sa mga nagbabalga nin ordinansa na may relasyon sa coronavirus disease envez magdonar na nin dugo makakatabang pa sa kakulangan stock nin dugo sa mga hospital.\nIgwang pinapasunod na ordinansa an lokal na gobierno kan ciudad na papamultahon nin P2,000 hasta P3,000 an nadadakop na dai nagsusulot nin face mask asin dai nagsusunod sa social distancing alagad huli kan pandemya asin dakul an mayo nin mga trabajo pinag-marhay na magpasar nin ordinansa na envez kan cuarta dugo na sana an dapat imulta.\nSi Consejal Joselito Del Rosario, author kan ordinansa nagsabi haros aro-aldaw may nadadakop an Naga City Police Office asin Public Safety Office na apesar kan pandemaya alagad igwa pang mga nagsisinutil magsulot face mask asin mag social distancing. Kabale digdi sa mga nagkakadarakop iyo an pagbalga sa ordinansa sa bawal na group drinking.\nKatuyohan kan ciudad segun ki Del Rosario nganing mapugolan an padagos na paglangkaw kan caso sa Covid-19 an Sangguniang Panlungsod nagpasar ordinansa nganing-iimponer an voluntary blood donation bilang alternativong areglo sa pagsinutil sa ordinansa.\nAn ordinansa numerado 2021-058 inaprubaran kan Hulyo 13, 2021 na author si Del Rosario ‘‘An ordinance prescribing voluntary Blood Donation as settlement of Covid-19 – Related Apprehensions in Naga City.”\nAn Naga City Hospital autorisado na maglaog sa memorandum of agreement sa arin man na blood testing center nganing iyo an magproceso sa pagkua nin dugo.\nSagcod sa 500 cc an dapat idonar alagad kun ‘‘multiple violations’’ an ginibo kan pasaway sa paagi kan saiyang immediate kins iyo an mag-areglo sa laog nin sarong semana nganing iyo an magdonar nin dugo.\nMatapos makumple an blood donation, an violators tatawan nin sertipikasyon kan Naga City Hospital na isusumiter sa Public Safety Office. An PSO cacansilaron an pig-isyu nin ticket.\nAlagad dinagdag pa ni Del Rosario na si dai makaka-donar nin dugo dapat magbayad nin multa bilang penalidad sa pagsinutil base ordinansa na may relasyon sa Covid- 19. (dpa)


Tagu-Mata | Untold Chronicles\nIstorya nin manga eksperiyensiyang dipisil maipaliwanag maski kan siyensiya…\nOrosipong pabua daa; alagad paghenanyogon makamumuya orog na con tatawan nin panahon kan tsismoso na mata.\nSa enot na pagmaan garo nagduwa-duwa pa dagos na pig-aram con an nahihiling produkto nin mahika o dulot kaya nin sarong semanang pasma. An hapot sa sadiri ano pa daw an ebidensiya? Nagtungkag na so buhok… barbon, ata ka, nagtirindog na…\nAn dahon na ini minaimbuwelto que manga nagkapirang istoryang hale sa personal na manga eksperiyensiya asin man istoryang nadangog sana sa manga dila-dila.\nAnion po DIGDI an nagkapirang manga orosipon.


Alfredo Tria - Wikipedia\nSi Alfredo R. Tria (Oktobre 6, 1926 - Agosto 6, 2003) sarong Bikolanong abogado, peryodista, komentarista sa radyo, kolumnista asin kagmuknâ asin kaglagdâ kan magasin na An Bicolnon saka kan peryodikong Handiong. Pirang beses man siyang nagdalagan sa eleksyon, enot sa pwestong alkalde sa Sangay (1970), sunod sa pwestong Assemblyman (1978) komo kandidato kan Bicol Saro, asin sa katongdan komo Kongresista sa ika-3ng Distrito kan Camarines Sur asin liwat sa parehong pwesto alagad sa ika-2nd Distrito. Sa gabos na pagkandidato niyang ini dai siya sinuwerte.\nNagtapos siyang sekondarya sa Ateneo de Naga (ngunyan Ateneo de Naga University na), nagkuang kursong Journalism sa Far East University asin nin abogasiya sa Unibersidad nin Nueva Caceres. Nagtapos siya sa kursong ini kan 1959 alagad nagkua siyang Bar Exam kan 1961 pakatapos nin maigot na pagrebyu-na inonoy niya sana-asin nakalusot.\nNamundag sa Sangay, Camarines Sur, siya nakaagom ki Zenaida Rey (Desyembre 1955), na namundag sa syudad kan Naga, asin nagtaong tolong aki saiya: si Zuyen (empleada sa Land Bank, Legazpi), Zayla (sarong nars, gadan na) asin si Adon Alfredo. Alagad, si Tria nabalo tolos ta nagadan an agom niyang si Zenaida kan taon 1959.\nManta' na siya nagprapraktis asin nag'aako nin mga kaso bilang abogado na an saiyang bufete yaon sa edipisyo kan Philippine National Bank, enot niyang pagkamoot iyo an pagsurat bilang peryodista asin kolumnista y komentarista sa radyo. May pusong matanos asin sa labis na pagtindog para sa malinig na palakaw sa gobyerno siya maisog na natuyaw sa programa niya sa radyo enot sa DZGE (Boses ni Handiong) asin kairiba niya an duwa pang abogado na sinda Luis General, Jr asin Antonio Carpio na binansagan na "Trio Los Panchos", sindang tolo may pigmantener na programa sa Radyo LRV kun saen makukusog an mga boses na nadenunsya kan mga korupsyon sa gobyerno asin nataong komento sa mga aro-aldaw na panyayari sa banwaan.\nSa panindogan niyang mahira an pana'naw kan mga botante, siya nagdalagan bilang kandidato sa magkapirang pwesto asin kalaban parati an incumbent o nakatukaw sa poder. Mala ta kan nagkandidato siya para alkalde sa Sangay kalaban niya iyo si Roberto Briones na nagin bise ki Alkalde San Felipe. Narawrawan an kandidatura niya ta may saro pa man na Tria (Nicolas an pangaran)an duminalagan sa parehong pwesto. Kan nagdalagan siya bilang Assemblyman asin saro sa doseng (12) kandidato kan Bicol Saro, tyempo nin Ley Militar (Martial Law, taon 1978) asin kalaban ninda an mga kandidato ni Presidente Ferdinand Marcos; siya asin an kairiba, naradas dawa ngane daa guminana an saro sainda (si Eddie Alanis) dai nakatukaw ta minakis-makis an resulta sa eleksyon. An Bicol Saro, kinaptan niya bilang presidente pakatapos kan turno ni Monico Imperial, Sr.  Duwang beses man siyang nagkandidato bilang Kongresista (1986 asin 1992) pero palibhasa mayong makinarya asin kwartang pantostos, maski bantog an pangaran niya, dai man giraray siya nakalusot. Sa ultimong pagkandidato niya, an duwang kalaban niya iyo si Celso Baguio asin si Pol San Buenaventura kun saen si Baguio an guminana.\nKan mga enot na taon, siya nagin man provincial administrator (1960-1967) ni Gobernador Apolonio Maleniza. -\nKan an Balalong matogdas (1977), siya an pinakaenot na kinua ni Juan Triviño, na iyo an kagsadiri kaini, bilang editor hanggan taon 1983. Dangan kan taon 1983, siya nagbutas na bilang editor asin nagsalida nang editor saiya iyo si Nonong Triviño, aki ni Juan Triviño. Alagad siya nakaisip magpundar man kan peryodikong Handiong (Oktobre 1983) asin pinakaenot na luwas kaini pinaimprenta sa Superprint na pagsasadiri kan Naga College Foundation. Pero an nagsurunod na luwas hanggan ini nagtiklop kan Desyembre 1997, pinapaimprenta na niya ini sa Imprenta Bicolana gibo kan an imprentahan na ini kontratado na saiya asin siya na mismo an nagpapadalan kan negosyo kaini sa rentang Php 10,000.00 an bulan. Siya nagkapot kan imprentahan poon 1988 sundo' 1995.\nSiya nagin man provincial administrator (1995-1999) asin konsultant (2000-2001) ni Luis Villafuerte kan ini gobernador sa duwa niyang huring termino.\nMasabi pa, saro siya sa pinakulong tolos ni Marcos sa Kampo Canuto sa Pili, Camarines Sur kan Nobyembre 1972 asin kairiba niya duman sa Abogado Antonio Carpio, Ramon Tolaram. Luis General, Jr. asin iba pang peryodista kan ibinaba an Ley Militar ni Marcos, mala ta an mga kliyente niya duman na nagkokonsulta saiya sa preso.\nSa pag'oltan kan saiyang mga kasibotan, nakua niya pang magtokdo nin Ingles sa Unibersidad kan Nueva Caceres.\nSiya nagadan sa edad na 77 huli sa colon caner asin ilinubong sa kamposanto kan Eternal Gardens sa Bgy. Balatas, syudad kan Naga.\nKaso dapit ki Abogado Tria\nNagpirma sa Roll of Attorneys Marso 26, 1962 (Roll No. 17481)\n↑ http://findarticles.com/p/articles/mi_qa5376/is_200201/ai_n21324157/pg_6/ Pigreoganizar an Bicol Saro\nPinaghugot gikan sa "https://bcl.wikipedia.org/w/index.php?title=Alfredo_Tria&oldid=186602"\nMga Bikolanong abogado\nHuring pigliwat an pahinang ini kan 30 Desyembre 2019, alas 07:04.


Kun kaya an Pilipino bako man Tagalog pero nagsusubli sa ibang lengwahe arog kan “manoy” asin “manay” sa Bikol, asin “pesteng yawa” sa Bisaya, an Bikol bako an pig-aapod na Standard Bikol kundi pati an mga termino asin tono sa Rinconada, sa Partido, sa 3rd District kan Albay, sa Tabaco, sa Bikol-speaking Sorsogon, sa belot na tataramon kan Catanduanes asin pati sa Cebuano kan mga taga-Masbate. An pigtataram kan gabos na Bikolano ano man na provincia o ano man na kultura dapat ikonsidirar na Bikolano. Sa pagcelebrar niyato kan Buwan ng Wikang Pambansa ngonyan na Agosto ( Agosto 19 an kaaldawan), dapat giromdomon niyato na bako lang ngonyan na bulan kita matararam nin Pilipino o Bikolano o arin man sa tataramon sa nasyon kundi dapat aro-aldaw.\n**** Kan ako sadit pa, an bulan na Agusto panahon nin tingating ta dai pa na aranihan. Medyo hard life o tios-tios pa an mga Pilipino lalo na an mga parauma. Nagigiromdoman ko an Agusto iyo man an pig-aapod na Arbor month o an panahon nin pagtaranoman nin kahoy maski sa mga eskwelahan na embwelto pati mga eskwela sa elementarya.


Espesye - Wikipedia\n(Nakatukdo hali sa Species)\nAn espesye o lahi, sarong biolohikal na klasipikasyon saka sarong klaseng rangong taksonomiya kan mga organismo. Igwa nin kakayahan na magpakadakol an sarong espesye asin mag gibo nin mga ugbon na pwedeng umaki. Magkaharanihan nin istraktura an mga organismong yaon sa parehas na species sa istraktura kan saindang DNA (Deoxyribonucleic acid).\nInaapod an grupo kan mga species na magkaharanihan an istraktura kan saindang DNA na genus. An espesye iyo may ngaran na duwahan, e.g Canis lupus familiaris, Canis an ngaran kan genus na kun sain kabali an mga lobo, lupus an ngaran kan species kan ayam o ido saka familiaris na nagtutukoy kan lahi kan ido.\nAn Wikimedia Commons igwa nin medya dapit sa Species.\nKinua sa "https://bcl.wikipedia.org/w/index.php?title=Espesye&oldid=201830"\nHuring binago an pahinang ini kaitong 6 Pebrero 2021, alas 07:43.


Salog Naga deklarado bilang class C kan DENR\nSalvar Salog kan nakaaging mga administrasyon ngonian Linaw Program katuwang an maabot sa 22 na industriya nganing pangatamanan para sa kalinigan kan salog Naga. (dpa)\nAn salog Naga na digdi ginigibo an fluvial procession ki Nuestra Señora de Peñafrancia fiesta kun bulan nin Septiembre sarong class C base sa pinakahuring klasipikasyon kan Department of Environment and Natural Resources (DENR) sa Camarines Sur asin dai puedeng karigosan kumpara kan mga nakaaging decada.\n‘‘Navigational lang siya harayo sa sinasabing malinaw siring kan Class A’’, sabi ni Provincial Environment and Natural Resources Officer (PENRO), Grace Carino kan DENR sa Camarines Sur kan mag-atubang sa miembros kan prensa sa City Hall.\nNagpatanid an PENRO na kun padagos na mapapabayaan an salog Naga mas lalong mababa an klasipikasyon huli ta igwang mga lugar na pollutant hali sa mga harong asin industria sa palibot kan salog.\nSinabi ni Provincial Environmental Management Unit (PEMU) Officer Lilian Ordino kan DENR Camarines Sur an sarong class C salog base Water Quality Guidelines and General Effluent Standard of 2016 kan DENR, nabubuhayan pa nin sira asin iba pang aquatic resources; maagihan nin baruto, banwitan nin sira asin iba pang kaparejong actividades; puedeng gamiton sa agrikultura asin patubig sa kaomahan.\nSaiya pang sinabi na kun kan mga nakaaging decada puedeng karigosan asin labahan alagad sa Class C dai na puede.\nKun nagkakaigwang fluvial procession ki Nuestra Señora de Peñafrancia sa mga may panata sinasabayan nin pagkarigos sa salog kan mga voyadores.\nAn City Hall sa pamamayo ni Alcalde Nelson Legacion, CENRO Office kan City Hall, DENR asin PEMU sa Camarines Sur nagpirirmahan sa sarong memorandum of agreement sa irarum kan Linaw Program kan ciudad nganing mapangatamanan asin maproteheran an mga lugar na pigdadalihigan nin waste o mga tubig na hali sa mga industriya. Sa kasundoan pigpahayag an magiging obligasyon lambang participante sa progroma.\nSinabi ninda Legacion asin ENRO Officer Engr. Alexander Caning na bakong lang espuersos kan LGU asin mga ka-partners sa Linaw program na mapangatamanan an salog envez an lambang namamanuan lalo na si nag-eestar sa gilid kan salog Naga.\nAlagad nagtutubod an jefe ejecutivo na dakulang bagay kun an lambang industria igwang treatment facility nganing malinig na an iluluwas na tubig hali sa mga industria.\nAn Naga Linaw program o Naga Local Industries Network on Adopt-a-Waterways Program tinawan buhay sa paagi kan executive order 2020-024 na pinirmahan ni Legacion kan Hunyo 19, 2020. (DPAureus)


3 NEPHI TSAPTER 30\nAn mga Hentil kan huring aldaw pinagsusugo na magsolsol asin magdulok ki Cristo asin magin kabilang sa laog kan harong nin Israel.\nMagdarangog, O kamong mga Hentil, asin dangoga an mga tataramon ni JesuCristo, an Ake nin buhay na Diyos, na saiyang pinagsusugo sako na dapat akong magtaram manungod saindo, nin huli ta, hilnga siya nagsugo sakuya na ako dapat na magsurat, na magsasabi:\n2 Magrayo, gabos kamo na mga Hentil, gikan sa saindong mararaot na mga dalan; asin magsolsol kan saindong mga daendatang mga gibo, kan saindong mga pamumutik asin mga pandadaya, asin kan saindong mga prostitusyon, asin kan saindong mga sikretong mga abominasyon, asin kan saindong mga idolatriya, asin kan saindong mga panggagadan, asin kan saindong mga palsong kapadean, asin kan saindong mga pagkaara, asin kan saindong mga pag-iiriwal-iwal, asin gikan sa gabos nindong karumputan asin mga abominasyon, asin magdulok sa sakuya, asin magin bunyag sa sakuyang pangaran, na tanganing kamo makaresibe nin kapatawaran kan saindong mga kasalan, asin magin pano nin Espiritu Santo, na tanganing kamo maibibilang sa sakuyang mga katawohan na yaon sa laog kan harong nin Israel.\n# posted by Unknown @ 6/15/2006 07:33:00 AM\n3 NEPHI TSAPTER 28\nSiyam kan dose nagmawot asinpinagpromisahan nin kamanahan sa kahadean ni Cristo sa panahon na sinda magadan--- An tulong Nephita nagmawot asin tinawanan nin kapangyarihan na mangibabaw sa kagadanan na tanganing mapawalat sa kinaban sagkod na si Jesus magbalik giraray--- Sinda pinagtranslado asin makakahiling nin mga bagay na bakong maninigo nag pagtaramon, asin sinda ngonian nagmiministeryo sa pag-iriba nin mga tawo.\nAsin ini nangyaring naglipas na kan si Jesus nakapagsabi na kaining mga tataramon, siya nagtaram sa saiyang mga desipulos, saro-saro, na nagsasabi sa sainda: Ano baya ining saindong pinagmamawot hale sakuya, pagkatapos na Ako mapaduman sa Ama?\n2 Asin sinda gabos nagsabi, laen lang sa tulo, na nagsasabi: Kami nagmamawot na pagkatapos na kami mamuhay sagkod sa edad nin tawo, na an samuyang ministeryo, kun saen saimong pinag-apod kami, na igwang katapusan, na kami hidalion na makaduman sa saimo sa saimong kahadean.\n3 Asin siya nagsabi sa sainda: Paladan kamo nin huli ta kamo nagmamawot kaining mga bagay sa sakuya; kun kaya, pagkatapos na kamo sitenta asin duwang taon na an edad kamo magpapaduman pasiring sakuya sa sakuyang kahadean; asin sa kaibahan ko kamo makakanagbo nin kapahingaloan.\n4 Asin kan siya nakapagtaram na sa sainda, siya nagbaling kan saiyang sadire sa tulo, asin nagsabi sa sainda: Ano baya an pinagmamawot nindo na sakuyang gigibohon para saindo, sa panahon na Ako mapaduman na sa Ama?\n5 Asin sinda nagmundo sa saindang mga puso, nin huli ta dae ninda maitaram sa saiya an bagay na saindang pinagmamawot.\n6 Asin siya nagsabi sa sainda: Hilnga, Ako nakakaaram kan saindong mga kaisipan, asin kamo namamawot kan bagay na si Juan, an sakuyang namumutan, na kaiba ko sa sakuyang ministeryo, bago pa man Ako pinagbitay kan mga Judio na nagmamawot sako.\n7 Kun kaya, mas paladan kamo, nin huli ta kamo dae nanggad makakanamit nin kagadanan; alagad kamo mabubuhay tanganing maghiling kan gabos na mga ginigibo kan Ama sa mga kaakian nin mga tawo, magin sagkod na an gabos na mga bagay mautob na uyon sa kagustuhan kan Ama, sa panahon na Ako maabot sa sakuyang kamurawayan na may mga kapangyarihan nin langit.\n8 Asin kamo dae nanggad magtatagal sa mga kakulugan nin kagadanan; pero sa panahon na Ako mag-abot sa sakuyang kamurawayan kamo magkakabarag-o sa kislap nin sarong mata gikan sa mortalidad pasiring sa immortalidad; asin pagkasunod kamo magigin paladan sa kahadean kan sakuyang Ama.\n9 Asin giraray, kamo dae nanggad makakamit nin kulog habang kao namumuhay pa sa laman, ni kamondoan laen lang kun ini para sa mga kasalan nin kinaban; asin an gabos na ini gigibohon ko nin huli sa bagay na saindong pinagmamawot gikan sakuya, nin huli ta kamo nagmawot na kamo makapagdara pa nin mga kalag nin mga tawo sa sakuya, habang an kinaban nagtitindog pa.\n10 Asin nin huli kaining dahilan kamo magkakaigwa nin kapanoan nin kaogmahan; asin kamo magtutukaw sa kahadean kan sakuyang Ama; iyo, an saindong kaogmahan magigin pano, magin arog na an Ama ipinagtao sakuya an kapanoan nin kaogmahan; asin kamo magigin arog ko man, asin Ako magin arog sa Ama; asin an Ama asin Ako saro;\n11 Asin an Espiritu Santo an magpapatotoo sa rekord kan Ama asin sako; asin an Ama nagtao nin Espiritu Santo sa mga kaakian nin mga tawo, nin huli sana sakuya.\n12 Asin ini nangyaring naglipas na kan si Jesus nakapagtaram na kaining mga tataramon, siya pinagdutdot an lambang saro sainda kan saiyang muro laen lang sa tulo na magpapawalat, asin pagkatapos siya naghale na.\n13 Asin hilnga, an mga kalangitan nagbukas, asin sinda nagputitok pasiring sa langit, asin nakahiling asin nakadangog kan dae maitataram na mga bagay.\n14 Asin ini pinagbawal sainda na saindang ipagtaram; ni ini pinagtao sainda an kapangyarihan na sinda makapagtaram kan mga bagay na saindang nahiling asin nadangog;\n15 Asin kun arin man na sinda yaon sa hawak o luwas kan hawak, sinda dae makapagsabi; nin huli ta garo baga para sainda sarong transpigurasyon ninda, na tanganing sinda nagkabag-o kan saindang hawak na laman na nagin yaon sa estado nin immortalidad, na tanganing sinda makapaghiling nin mga bagay nin Diyos.\n16 Pero ini nangyaring naglipas na sinda giraray nagministro sa lalawgon kan kinaban; daeng pagkukulang na sinda namiministro nin mga bagay na saindang nagkadarangog asin nagkahiriling, nin huli sa kasugoan na ipinagtao sa sainda nin langit.\n17 Asin ngonian, kun arin man na sinda mortal o immortal, magpoon sa aldaw kan saindang transpigurasyon, ako daeng pagkaaram;\n18 Pero iyo ining gayo an sakuyang naaaraman, uyon sa rekord na ipinagtao na--- soinda nagduruman sa lalawgon nin kadagaan, asin nagmiministro sa gabos na mga katawohan, pinagkasararo an kadakul sa simbahan habang nagtutubod sa saindang mga pagbabalangibog; nagburunyag sainda, asin habang kadakul an nagkaburunyagan nakaresibe nin Espiritu Santo.\n19 Asin sinda pinagkunkon sa laog nin prisohan ninda na bakong kabale sa simbahan. Asin an mga prisohan dae nakapagpugol sa sainda, nin huli ta sinda nagkaburungkag sa duwa.\n20 Asin sinda pinag-apon sa irarom nin daga; pero saindang pinaghampak an daga kan tataramon nin Diyos, na tangani baya na sa paagi kan saiyang kapangyarihan sinda nagkariligtas paluwas sa mga kairaroman nin daga; asin kun kaya sinda dae makapagkalot nin hararom na kalat para makusog na makapagmugol sainda.\n21 Asin tulong beses na sinda pinagtulak palaog sa sarong pugon asin dae nakaresibe nin kakulugan.\n22 Asin duwang beses na sinda pinagtapsok sa laog nin sarong estaran kan mga mabangison na hayop; asin hilnga sinda nakipagkawat sa mga mabangison na hayop arog kan sarong ake na igwang pasusuhon na karnero, asin dae nakaresibe nin kakulugan.\n23 Asin ini nangyaring naglipas na kaya sinda nagpaduman sa pag-iriba kan gabos na mga katawohan ni Nephi, asin nagbalangibog nin ebanghelyo ni Cristo sa gabos na mga katawohan sa lalawgon nin kadagaan; asin sinda nagkabarag-o para sa Kagurangnan, asin nakusumaro sa simbahan ni Cristo, asin an mga katawohan kaining henerasyon pinagbendisyunan, uyon sa mga tataramon ni Jesus.\n24 Asin ngonian ako, si Mormon, naghimong matapos kan pagtaram manungod kaining mga bagay sa laog nin sarong panahon.\n25 Hilnga, ako kuta na magpopoon na kan pagsurat sa mga pangaran ninda na dae makakanamit nin kagadanan, pero an Kagurangnan an nagbawal; kun kaya ako dae nagsurat sainda, nin huli ta sinda pinagtao gikan sa kinaban.\n26 Pero hilnga, ako nakahiling sainda, asin sinda an nagministeryo sa sakuya.\n27 Asin hilnga sinda magigin kairiba nin mga Hentil, asin an mga Hentil dae makakabisto sainda.\n28 Sinda man magigin kairiba nin mga Judio, asin an mga Judio dae makakabisto sainda.\n29 Asin ini mangyayaring malipas, sa panahon na an Kagurangnan mahiling nin tama sa saiyang kadunungan na sinda magministeryo sa gabos na nagkawaratak-watak na mga tribu nin Israel, asin sa gabos na mga nasyon, lahi, mga dila asin mga katawohan, asin magdadara gikan sa pag-iriba ninda pasiring ki Jesus nin kadakul na mga kalag, na tangani baya na an saindang pinagmamawot mauutob, asin nin huli man sa kapangyarihan nin pagkumbinsi nin Diyos na yaon sa sainda.\n30 Asin sinda nagin arog sa mga anghel nin Diyos, asin kun sinda magpapangadye sa Ama sa pangaran ni Jesus sinda puwedeng makapahiling kan saindang mga sadire nin anuman na tawo kun ini maninigong marhay sainda.\n31 Kun kaya, darakula asin makangangalas na mga gibo na maipapahiling ninda, bago pa man an dakula asin paabuton na aldaw kun noarin na an gabos na mga katawohan kaipuhan na seguradong matindog sa atubangan nin tukawan nin paghuhukom ni Cristo;\n32 Iyo magin sa pag-iriba nin mga Hentil magkakaigwa nin sarong dakulaon asin makangangalas na gibo na maipapahiling ninda, bago pa man kaining kaaldawan nin paghuhukom.\n33 Asin kun kamo igwa nin gabos na mga kasuratan na nagtatao nin sarong rekord kan gabos na makangangalas na mga gibo ni Cristo, saindong maaaraman, uyon sa mga tataramon ni Cristo, na an mga bagay na ini kaipuhan na seguradong mag-abot.\n34 Asin heram man saiya na habong magdangog sa mga tataramon ni Jesus, asin man sa sainda na saiyang pinagpili asin pinadara sa pag-iriba ninda; nin hui ta kun an siisay man na dae nagresibe kan mga tataramon ni Jesus asin sa mga tataramon ninda na saiyang pinagpadara habong resibihon niya; asin kun kaya siya dae maresibe sainda sa huring aldaw;\n35 Asin ini magin mas marhay para sainda kun sinda dae na iminundag. Nin huli ta bako daw na isipon mo na kamo mag-iwas sa hustisya nin sarong nakulugan na Diyos, na pinagtimak-timakan sa irarom kan mga bitis nin mga tawo, na tangani baya an kaligtasan puwedeng mag-abot?\n36 Asin ngonian hilnga, habang ako nagtataram manungod sainda na an Kagurangnan an nagpili, iyo, magin an tulo na pinagdara pasiring sa mga kalangitan, na ako daeng pagkaaram kun baya sinda pinaglinigan gikan sa mortalidad pasiring sa imortalidad---\n37 Pero hilnga, magpoon na ako magsurat, ako naghapot sa Kagurangnan, asin saiyang pinaghimo ining maipahiling sako na dapat lang na kaipuhan na mangyari an sarong pagbabago sa saindang mga hawak, ta kun bako ini nangangaipo mangyari na sinda makanamit nin kagadanan;\n38 Kun kaya, tanganing sinda dae makanamit nin kagadanan nagkaigwa nin sarong pagbabago na mangyari sa saindang mga hawak, na tanganing dae sinda makamate nin kulog ni kamondoan laen lang kun ini para sa mga kasalan nin kinaban.\n39 Ngonian ining pagbabago bakong kapareho sa pagbabago na mangyayari sa huring aldaw; pero nagkaigwa nin sarong pagbabago na nangyari sa sainda, na tangani baya na si Satanas dae magkaigwa nin kapangyarihan na makapangibabaw sainda, na tanganing siya dae makapagtentar sainda; asin sinda pinagpabanal sa laman, na tanganing sinda nagin banal, asin ta an mga kapangyarihan kan kinaban dae na makakapamugol sainda.\n40 Asin sa arog kaining kamugtakan sinda magigin iyo man giraray sagkod sa aldaw nin paghuhukom ni Cristo; asin sa aldaw na iyan sinda makakapagresibe nin sarong pang dakulaon na pagbabago, asin tatanggapon sa laog nin kahadean kan Ama na tanganing dae na nanggad magluluwas pa, kundi mag-eerok kaibahan an Diyos nin daeng kasagkoran sa mga kalangitan.\n# posted by Unknown @ 6/13/2006 04:33:00 PM\n3 NEPHI TSAPTER 27\nSi Jesus nagsugo sainda na pag-aapudon an Simbahan sa saiyang pangaran--- An saiyang misyon asin sakripisyo sa pagbabayad-sala iyo an kabilugan kan saiyang ebanghelyo--- An mga tawo pinagsuong magsorolsol asin magpabunyag na tanganing sinda pakabanalon kan Espiritu Santo--- Sinda iyo na magigin arog ki Jesus.\nAsin ini nangyaring naglipas na bilang mga desipulos ni Jesus nagraralakawan asin nagpapabaralangibog nin mga bagay na saindangpararehong nagkadarangog asin nagkahiriling, asin nagparabunyag sa pangaran ni Jesus, ini nangyaring naglipas na an mga desipulos nagkatiripon-tipon na magkasararo asin sararo sa makusog na pagpangadye asin pag-aayuno.\n2 Asin si Jesus giraray nagpahiling kan saiyang sadire sa sainda, nin huli ta sinda nagpaparangadye sa Ama sa pangaran niya; asin si Jesus nag-abot asin nagtindog sa katahawan ninda, asin nagsabi sa sainda: Ano an gusto nindo na sakuyang itatao sa saindo?\n3 Asin sinda nagsabi sa saiya: Kagurangnan, samuya pong kagustuhan na saimong sabihon samuya an pangaran na samuyang ipag-aapod kaining simbahan; nin huli ta nagkaigwa nin pag-iiriwal-iwal sa pag-iriba nin mga tawo manunungod sa bagay na ini.\n4 Asin an Kagurangnan nagsabi sa sainda: Katotoohan, katotoohan, Ako nagsasabi sa saindo, tadaw baya ta an mga katawohan nagngungurob-ngurob asin nag-iiriwal-iwal nin huli sana sa bagay na ini?\n5 Dae daw ninda nagkabarasa an mga kasuratan, na nagsasabi na kaipong pagdadarahon sa sadire nindo an pangaran ni Cristo, na iyo an pangaran ko? Nin huli ta sa paagi kan pangaran na ini kamo pag-aapudon sa huring aldaw;\n6 Asin an siisay man an nagdadara sa sadire niya kan sakuyang pangaran, asin magtagal hanggan sa katapusan, siya maliligtas sa huring aldaw.\n7 Kun kaya, an anuman na saindong gigibohon, saindong gigibohon an mga ini sa sakuyang pangaran; kun kaya saindong pag-aapudon an simbahan sa sakuyang pangaran; asin kamo mag-aapod sa Ama sa sakuyang pangaran na tanganing saiyang pagbebendisyunan an simbahan nin huli sa sakuyang karahayan.\n8 Asin paano baya ini magigin sakuyang simbahan laen lang kun ini pag-aapudon sa sakuyang pangaran? Nin huli ta kun an simbahan pag-aapudon sa pangaran ni Moises kun kaya ini simbahan ni Moises; o kun ini pag-aapudon sa pangaran nin sarong tawo kun kaya ini pag-aapudon na simbahan kan tawong iyan; alagad kun ini pag-aapudon sa sakuyang pangaran kun kaya ini iyo an sakuyang simbahan, kun an mga ini pinagtugdok para sa sakuyang ebanghelyo.\n9 Katotoohan Ako nagsasabi sa saindo, na kamo pinagtugdas para sa sakuyang ebanghelyo; kun kaya kamo mag-aapod sa anuman na mga bagay na saindong pag-aapudon, sa sakuyang pangaran; kun kaya kun kamo mag-aapod sa Ama, para sa simbahan, kun ini baya sa sakuyang pangaran an Ama magdadangog saindo;\n10 Asin kun ini baya na an simbahan pinagtugdok sa sakuyang ebanghelyo kaya an Ama magpapahiling kan saiyang sadireng mga trabaho sa laog kaini.\n11 Pero kun ini dae pinagtugdas sa sakuyang ebanghelyo, asin pinagtugdas para sa mga gibo nin mga tawo, o para sa mga gibo kan diyablo, katotoohan Ako nagsasabi sa saindo sinda magkakaigwa nin kaogmahan sa saindang mga bigo para sa laog nin sarong panahon, asin sa dae mahaloy an katapusan maabot, asin sinda pagpapaludon asin ipagtatapok pasiring sa kalayo, na kun saen duman mayo nang balikan.\n12 Nin huli ta an saindang mga gibo magsusunod sainda, nin huli ta sa kadahilanan kan saindang mga gibo na kaya sinda pagpaparuludon; kun kaya giromdoma an mga bagay na sakuyang pinagsasabi saindo.\n13 Hilnga Ako nagtao sa saindo kan sakuyang ebanghelyo, asin ini iyo an ebanghelyo na sakuya nang pinagtao sa saindo--- na Ako nag-abot sa kinaban tanganing gibohon an kagustuhan kan sakuyang Ama, nin huli ta an sakuyang Ama an nagpadara sakuya.\n14 Asin an sakuyang Ama an nagpadara sakuya na tanganing Ako ibibitay sa krus; asin pagkatapos na pinagbitay sa krus, na tanganing Ako makapagdara nin gabos na mga tawo sa sakuya, na habang Ako pinagbitay kan mga tawo magin iyo pa man dapat lang na an mga tawo ipagpaitaas kan Ama, na tanganing magtindog sa atubangan, tanganing paghuhukuman kan saindang mga nagkaginibohan, magin an mga ini marhay o magin an mga ini maraot---\n15 Asin nin huli kaining dahilan kaya Ako pinagpaitaas, kun kaya, uyon sa kapangyarihan kan Ama Ako magdadara nin gabos na mga tawo sa sakuya, na tanganing sinda puwedeng paghuhukuman uyon sa saindang mga nagkaginibohan.\n16 Asin ini mangyayaring maglipas, na an siisay man na nagsosolsol asin binunyagan sa sakuyang pangaran mapapano; asin kun siya makapagtagal hanggan katapusan, hilnga, siya iyo an sakuyang pangangaputan na mayong kasalanan sa atubangan kan sakuyaang Ama sa aldaw na iyan kun noarin na Ako baya magtitindog tanganing maghukom sa kinaban.\n17 Asin siya na dae makakatagal hanggan sa katapusan, pareho man sana siya na pinagpalod man asin pinagtapok pasiring sa kalayo, kun saen sinda dae na nanggad makakabalik pa, nin huli sa hustisya kan Ama.\n18 Asin iyo ini an tataramon na saiyang pinagtao sa mga kaakian nin mga tawo. Asin nin huli sa dahilan na ini saiyang pinag-utob an mga tataramon na saiyang pinagtao, asin siya dae nagpuputik, alagad pinag-utob an gabos niyang mga tataramon.\n19 Asin mayo nin bakong malinig na bagay na makakalaog pasiring sa saiyang kahadean; kun kaya mayong makakalaog pasiring sa saiyang kapahingaloan laen lang kun ini sinda iyo an nakapaghugas na kan saindang kabadoan sa sakuyang dugo, nin huli kan saindang pagtubod, asin sa pagsosolsol kan gabos nindang mga kasalan, asin an saindang bilog na pagtubod hanggan sa katapusan.\n20 Ngonian iyo ini an kasugoan: Magsolsol, gabos kamong mga katapusan kan kinaban, asin magdulok sa sakuya asin magpabunyag sa sakuyang pangaran, na tanganing kamo pakapabanalon sa paagi kan katabangan kan Espiritu Santo, na tanganing kamo puwedeng magtindog na mayong digta sa atubangan ko sa huring aldaw.\n21 Katotoohan, katotoohan, Ako nagsasabi sa saindo, iyo ini an sakuyang ebanghelyo; asin kamo nakakaaram sa mga bagay na tanganing kamo maggigibo sa laog kan sakuyang simbahan; nin huli ta sa mga kaggibohan na saindong nahiling na sakuyang ginigibo iyo man an saindong gigibohon; nin huli kaining saindong mga nagkahiriling na sakuyang ginigibo magin iyo man an saindong gigibohon;\n22 Kun kaya, kun kamo maggigibo kaining mga bagay paladan kamo, nin huli ta kamo ipagpapaitaas sa huring aldaw.\n23 Isurat an mga bagay na saindong nagkahiriling asin nagkadarangog, laen lan idtong mga ipinagbabawal.\n24 Isurat an mga gibo kaining mga katawohan, na iyo an mangyayari, magin kaidto pa na nagkasururat na, kan mga kaidtong nangyari na.\n25 Nin huli ta hilnga, gikan sa mga libro na pinagsurat na kaidto pa, asin an mga ining susuraton pa sana, ining mga katawohan sinda paghuhukuman, nin huli sa sainda an saindang mga nagkaginiribohan magkakabarantog sa mga katawohan.\n26 Asin hilnga, an gabos na mga bagay pinagsururat sa paagi ni Ama; kun kaya gikan sa mga libro na pagsusuraton pa an kinaban paghuhukuman.\n27 Asin kamo nakakaaram na kamo an magigin mga huwes kaining mga katawohan, na uyon sa paghuhukom na sakuyang itatao sa saindo, na magigin husto. Kun kaya, ano bayang manera nin mga tawo na kamo na dapat magigin iyo? Katotoohan Ako nagsasabi sa saindo, magin arog sa sakuya.\n28 Asin ngonian Ako mapaduman sa Ama. Asin katotoohan Ako nagsasabi sa saindo, an anuman na mga bagay na saindong hahagadon sa Ama sa sakuyang pangaran itatao sa saindo.\n29 Kun kaya, maghagad, asin kamo pagtataw-an; magtuktok, asin ini pagbubukasan sa saindo; nin huli ta siya na naghahanap, nakakaresibe; asin sa saiya na nagtutuktok, ini pagbubukasan.\n30 Asin ngonian, hilnga, an sakuyang kaogmahan dakulaon, magin sa kapanoan, nin huli saindo, asin man sa henerasyong ini; iyo, asin magin an Ama nag-oogma, asin man an gabos na banal na mga anghel, nin huli saindo asin sa henerasyon na ini; nin huli ta mayo sainda an nawara.\n31 Hilnga, Ako nagugustong kamo dapat na makakasabot; nin huli ta ipinapasabot ko sainda na ngonian nabubuhay na henerasyon; asin mayo sainda an nawara; asin sa sainda Ako igwa nin kapanoan nin kaogmahan.\n32 Pero hilnga, ini ikinakamundo ko nin huli kan ika apat na henerasyon na gikan kaining henerasyon, nin huli ta sinda nadarang sakop niya na arog sa akeng lalake nin perdisyon; nin huli ta sainda akong ipagpapabakal para sa plata asin para sa bulawan, asin para sa mga bagay na inaalamag na nakaka-koraptu asin kun saen an mga parahabon puwedeng makalusot na makalaog asin manhabon. Asin sa aldar na iyan Ako mabisita sainda, magin sagkod na ipabalik an saindang mga kaggibohan sa sainda man sanang sadireng mga payo.\n33 Asin ini nangyaring naglipas na kan si Jesus nagtapos na kaining mga tataramon siya nagsabi pa sa saiyang mga desipulos: Maglaog kamo sa makipot na pintuan; nin huli ta malapadon an pintuan, asin hayakpit an dalan na pasiring sa buhay, asin kakadikit an yaon na nakanagbo kaini; pero malawak an pintuan, asin mahiwas an dalan na pasiring sa kagadanan, asin kadakul an yaon na nagbiyahe paduman, sagkod an banggi nag-abot, na kun saen mayong tawo an makakatrabaho.\n# posted by Unknown @ 6/12/2006 03:53:00 PM\n3 NEPHI TSAPTER 26\nSi Jesus nagpaliwanag kan gabos na mga bagay magpoon sa kapinonan sagkod sa katapusan--- An mga umboy asin mga kaakian nagtataram nin mga makangangalason na bagay na dae maisusurat--- Sinda na yaon sa Simbahan ni Cristo igwa kan gabos na mga bagay na pantay-pantay sa pag-iriba ninda.\nAsin ngonian ini nangyaring naglipas na kan si Jesus nagsabi kaining mga bagay saiyang pinagpaliwanag an mga ini sa kadaklan; asin saiyang pinagpaliwanag an gabos na mga bagay sa sainda, pareho an darakula asin saradit.\n2 Asin siya nagsabi: Ining mga kasuratan, na kamo mayo pa kaini saindo, an Ama nagsugo na sakuyang ipagtatao sa saindo; nin huli ta ini kadunungan saiya na an mga ini dapat na itao sa maabot na mga henerasyon.\n3 Asin saiyang pinagpaliwanag an gabos na mga bagay, magin magpoon pa sa kapinunan sagkod sa panahon na siya maabot sa saiyang kamurawayan--- iyo, magin an gabos na mga bagay na maabot sa lalawgon kan kinaban, magin sagkod sa mga elemento na natutunaw sa grabe na gayong init, asin an kinaban paglulukuton arog sa sarong rolyo, asin an mga kalangitan asin kinaban dapat na malipas man;\n4 Asin magin sagkod sa dakulaon asin huring aldaw, kasoarin na an gabos na mga katawohan, asin an gabos na mga lahi, asin gabos na mga nasyon asin mga dila magtitindog sa atubangan nin Diyos, tanganing paghuhusgaran kan saindang mga gibo, na kun baya sinda marhay o baya sinda mararaot---\n5 Kun sinda magin marhay, mapasiring sa pagkabuhay-liwat sa daeng katapusang buhay; asin kun sinda magin maraot, mapasiring sa pagkabuhay-liwat na kapahamakan, bilang magka-agapay, an saro sa sarong lado asin an saro sa balyong lado, uyon sa pagkaherak, asin kan hustisya, asin kan kabanalan na yaon ki Cristo, na iyo kaidto bago pa an kinaban nagpoon.\n6 Asin ngonian dae magkaigwa nin maisusurat sa librong ini magin an ikasanggatos na parte kan mga bagay na si Jesus tunay na itinukdo sa mga katawohan;\n7 Pero hilnga an mga lamina ni Nephi naglalaman nin mas grabeng parte kan mga bagay na saiyang pinagtutukdo sa mga katawohan.\n8 Asin ining mga bagay na sakuya nang naisurat na sarong menos na parte kan mga bagay na saiyang pinagtutukdo sa mga katawohan; asin ako an nagsurat sainda sa katuyuhan na sinda puwedeng madara giraray sa mga katawohang ini, gikan sa mga Hentil, uyon sa mga tataramon na si Jesus an nakapagtaram.\n9 Asin sa panahon na sinda makapagresibe kaini, na ini kapakinabangan na sainda maeenot ngona, sa pagsubok kan saindang pagtubod, asin kun ini mangyayari na sinda magtutubod sa mga bagay na ini saka na baya an mga darakulang bagay maggigibong maipapahiling sa sainda.\n10 Asin kun ini mangyayari na sinda dae magtutubod sa mga bagay na ini, saka na baya an mga darakulang bagay pagtatagoon sainda, para sa saindang kapahamakan.\n11 Hilnga, ako kuta na magpopoon na sa pagsurat sainda, an gabos ipag-uukit sa mga lamina ni Nephi, alagad an Kagurangnan pinagbawal ini, na nagsasabi: Ako an magsusubok sa pagtubod kan sakuyang mga katawohan.\n12 Kun kaya ako, si Mormon, nagsurat sa mga bagay na pinagsusugo sakuya nin Kagurangnan. Asin ngonian ako, si Mormon, matapos na kan sakuyang mga tataramon, asin magpapadagos sa pagsusurat nin mga bagay na pinasusugo sakuya.\n13 Kun kaya, ako nagmamawot na sinda dapat na makahiling na an Kagurangnan tunay na nagtutukdo sa mga katawohan, sa laog nin tulong aldaw; asin pagkatapos na siya nakapagpahiling na kan saiyang sadire sa sainda pirme, asin nagbabaak nin tinapay pirme, asin nagbebendisyon kaini, asin nagtatao kaini sa sainda.\n14 Asin ini nangyaring naglipas na siya nanggad nagtukdo asin nagmiministro sa mga kaarakian nin kadaklan na sinda pinagsasabi, asin saiyang pinagbuhian an saindang mga dila, asin sinda nagtararam sa saindang mga ama nin darakula asin makangangalason na mga bagay, magin mas darakulaon pa kesa sa saiyang ipinagpahayag sa mga katawohan; asin saiyang pinagbuhian an saindang mga dila na tanganing sinda makapagtaram na.\n15 Asin ini nangyaring naglipas na pagkatapos na siya nagsakat na sa langit--- sa ikaduwang pagkakataon na siya nagpahiling kan saiyang sadire sa sainda, asin nagpaduman na sa Ama, pagkatapos na saiyang pina-omayan an gabos nindang mga sakit, asin kan saindang mga pilay, asin nagbukas nin mga mata kan saindang mga buta asin pinagdaglog an mga talenga nin mga bungog, asin magin naggibo nin gabos na manera nin pagbubulong sa pag-iriba ninda, asin nagbuhay-liwat nin sarong tawo gikan sa mga gadan, asin nagpahiling kan saiyang kapangyarihan sa sainda, asin nagsakat paduman sa Ama---\n16 Hilnga, ini nangyaring naglipas na sa kinaagahan an kadaklan nagkatiripon-tipon kan saindang mga sadire na magkasararo, asin sinda pararehong nakahiling asin nakadangog kaining mga kaakian; iyo, magin an mga umboy nagbukas kan saindang mga nguso asin nagtararam nin makangangalason na mga bagay; asin an mga bagay na saindang pinagtatararam pinagpangalad na mayo sa arinman na tawo an magsururat sa mga ini.\n17 Asin ini nangyaring naglipas na an mga desipulos na pinagpili ni Jesus nagpopoon na sa panahon na idto sa pagbunyag asin nagparatukdo nin kadakul na nagdudulok sa sainda; asin habang kadakul an nagkaburunyagan sa pangaran ni Jesus iyo an nagkaparano nin Espiritu Santo.\n18 Asin kadakul sinda an nakahiling asin nakadangog kan dae maisasabing mga bagay, na bakong ligal na pagsusuraton.\n19 Asin sinda nagtukdo, asin nagparaministro sa lambang saro; asin sinda igwa nin gabos na bagay na pinagheheras-herasan ninda, an lambang tawo husto an padara, sa lambang saro.\n20 Asin ini nangyaring naglipas na sinda naggigiribo kan gabos na mga bagay magin na si Jesus iyo an pinagsugo sainda.\n21 Asin sinda na pinagbunyagan sa pangaran ni Jesus iyo an pinag-apud na simbahan ni Cristo.\n# posted by Unknown @ 6/12/2006 09:05:00 AM


Pagpakarhay poon kan 02:08, 7 Setyembre 2008\n1,038 na mga bayta pinagdugang , 11 years ago\nPagpakarhay poon kan 01:32, 7 Setyembre 2008 (liwaton)\nPagpakarhay poon kan 02:08, 7 Setyembre 2008 (liwaton) (sulíton)\nNadukayan na tolo sa sampolong pasyente sa mga ospital tinutusokan nin mga tubo na dai man talaga kaipuhan, ini an higot na patanid kan mga parmasyutiko sa Britanya. An tubo, na 'cannula'' an apod, uginagamit orog na kun dai makakakan an pasyente, daing malay an pasyente o ngani madali an pagpabulos nin anoman na likidong bulong na pinpaagi sa mga ugat.\nAn siring na praktis, na tusok sanang tusok dawa dai kaipuhan, itinatambara an pasyente sa mga posibleng impeksyon asin pagbilog kan nagdadalahay na dugo sa hawak. An magkapira ngani daa, susog sa adal ninda, tinutusokan pero dai man ginamit na aktwal. Iyo ini an mga nadiskubre kan mga kag-adal sa bagay na ini na nakabase sa Aberdeen's Robert Gordon University. An saindang report pigpresentar sa British Pharmaceuticasl Conference duman sa Manchester, osip ini kan BBC News ngonyan na Sept. 8.\n==Zardari, An Balo ni Benazir Bhutto, Nabotohan Presidente Kan Pakistan==\nSa eleksyon para sa presidente, si Asi Ali Zardari iyo an nakaluwas na presidente kan Pakistan. Siya an balo ni Benazir Bhutto, si dating Primer Ministro na inasasinar. Siya nakua an 481ng boto sa natataya na 702 maski ngani kaipuhan mansana an 352 na boto ngani siya makaluwas. Nalampaso niyang husto si duwa niyang kalaban sa eleksyon, si Saeeduz Zaman Siddiqui, dating hokom, asin si Mushahid Hussain Sayed, na suportado kan partido ni Musharraf, an PML-Q. Matukaw siya sa pagkapresidente aatubangon an kadakul-dakul na problema sa ekonomiya, asin an problema sa paghinimbang kan mga pwersa sa saiyang nasyon arog kan pagtimpla kan paki-trato sa Amerika, paki-trato sa Army asin sa pagsumpo kan nagdadakulang insurgencia nin mga agit-agitan na Moslem. [http://news.bbc.co.uk/2/hi/south_asia/7600917.stm]\n17,296 mga pagliwat\nPinaghugot gikan sa "https://bcl.wikipedia.org/wiki/Espesyal:MobileDiff/7925"


Turismo sa Bicol apektado pa kan pandemya - DOT\nDawa nasa 80 por ciento kan mga lokal na turismo sa Kabikolan an magbubukas kan saindang lugar para sa turista alagad dakul pang mga LGU asin provincial tourism sa Bicol an dai pa preparado mantang igwa pang mga caso kan Covid -19 dawa na ngani padagos nang naghuhuros.\nSi Herbie Aguas, regional director kan Department of Tourism nagpahayag na dai pa andam an ibang mga LGU asin provincial tourisms sa Kabikolan nganing bukasan na an saindang lugar para sa turista huli ta apektado pa kan Covid-19 na dai pang kasegurohan kun nuarin mawawara an virus.\nSaiyang pigbuyagyag na an provincial tourisms na nagduwaduwa pang magbukas iyo an Bulusan Lake asin Butanding sa Sorsogon.\nAlagad ibinaba na sa alert level 2 an Kabikolan kan national IATF puon sa Febrero 16 hasta 28, an LGU kan Sorsogon nagbukas na liwat sa turista sa pigdadayong Butanding sa Sorsogon.\nAn ibang mga lugar na dating dinadayo nin mga turista alagad pig-aadalan kun maninigo na dawa na ngani igwa nang pagtugot an gobierno nasyonal na puede nang magbukas kan saindang mga negosyo maging sa tourism industry alagad kaipuhan magsunod sa health protocols dawa na pighuros na sa alert level 2 an Bicol.\nInaabangan kan mga establisimiento an saindang pagbukas sa turista para sa dayuhan hale sa ibang nasyon mantang saro ini sa makakabuhay kan saindang negosyo.\nDakulang tabang sa sainda na dadayuhon nin turista an rehiyon kun tutugotan na kan gobierno an international flights sa Bicol International Airport sa Daraga, Albay.\nSa ngunian nakakatabang sana sa mga tourist hotels iyo an pagdagsa kan mga candidato nasyonal kun nagkakaigwa nin political rally alagad limitado sana an aldaw.\nMaging an dakulang tiripon kan mga candidato dakulang bagay sa sainda na haros duwang taon apektado an saindang negosyo huli kan pandemya. (dpa)


Dai ini ikaribong sa Tataramon na Tsonga.\nAn taramon na "Dzongkha" sa Alpabetong Tibetano\nTotal na parataram: 640,000\nSuanoy na Tibetano\nKlasikal na Tibetano\ndzo – inklusibong kodigo\nAn mga distrito kan Bhutan kun saen an tataramon na Dzongkha an natibong pigtataram na iyo an pighighlight sa kulay na light beige.\nPlantilya:Contains Tibetan text\nAn Jakar Dzong, representante kan distinct na arkitekturang dzong na kun saen nagúnò an pangaran na Dzongkha\nAn Dzongkha, o Bhutanes (རྫོང་ཁ་ [dzoŋkʰa]), saróng tataramon na Sino-Tibetano na pigtataram kan haros kabangang milyon katawo kan nacion na Bhutan; ini an solong opisyal asin nasyunal na tataramon kan Kahadean kan Bhutan. An Alpabetong Tibetano an piggagamit tanganing makasurat nin Dzongkha.\nAn boot sabihon kan taramon na dzongkha, iyo an "tataramon kan distrito"; "tataramon" an boot sabihon kan kha, asin 'distrito" man an boot sabihon kan dzong. Sinasalamin kan mga District-like arkitekturang Dzong an mga monasteryo, pigtugdok sa buong Bhutan kan mga unifier, Ngawang Namgyal, 1st Zhabdrung Rinpoche, kan ikakagpitóng siglo. Kan 2013, an Dzongkha igwang 171,080 na natibong mga parataram asin mga 640,000 total na parataram.\n↑ Dzongkha sa Ethnologue (18th ed., 2015)\nLaya sa Ethnologue (18th ed., 2015)\nLunana sa Ethnologue (18th ed., 2015)\n↑ 2.0 2.1 "How many people speak Dzongkha?". languagecomparison.com. Retrieved 2018-03-15.\nKinua sa "https://bcl.wikipedia.org/w/index.php?title=Dzongkha&oldid=186919"\nHuring binago an pahinang ini kaitong 7 Enero 2020, alas 11:39.


Digo, singer sa Avenida\nSi Digo, bikolano, may halangkaw na pangitorogan, an maging singer sa nag iitok na plaka tanganing madangog sa radyo arog ni Victor Wood. Dai na kinaya ni Digo an kapagalan sa pagpara paki ani sa uma ni Gurang Bastian, kuripot, na sa gulping ani, solamente an share iyo an inaapod na walo-walo, ini an sarong lata-lata (inaapod kaidto na bubble gum) para sa nag ani, sa kada walong lata nin malinig na paroy. Deficil an mayong sadiring uma, sakripisyo an maki-ani, harayo an hakot kan pig ani, pwedeng matuka nin halas sa basug, kun makunot pang ginikon arog kan C4 gulping gutang an nag kukurit sa book kan samingkil (maragsa na bikol sa bitis). Maski ngani pulis an saiyang ama, an ina, paratienda nin kandila sa Katedral, kadakol magturugang, tios man giraray, kaya panira sa aro-aldao kun bakong kiniskis na sangkaka, kinudkod na niyog o mga purutol-putol na tenapa na nababakal sa centro nin atado, barato. Kun masulong an kandila, masiram an panira, ini ang mainit na sabaw kan Royco. Kutana, yaon sinda sa America ta naging gerilya an Ama ni Digo, alagad dai nag aser sa Embassy an saiyang grupo na inaapod Dasmag (peke daa), ginuno sa tataramon kan mga amerikano na Jusmag. Sarong aldao, baktot an paper bag nin mga gubing, lunad sa PNR para mag Adventure sa Manila, iyan si Digo, bikolano, may halangkaw na pangitorogan. Sa marhay na gurit nin palad, nadiskubre an malagting na boses nin digo na hawig ki Eddie P. asin Edgar M., ta magayon ining magkanta kan Memories of our Dreams, Two Lovely Flores, My Pledge of Love, etc., Mga taon 70 naging mainstay si Digo sa mga Night Club sa Avenida, asin duman na nag lataw an pangaran na Mr. Blue Boy, alias ni Digo ta ini pirmeng naka sulot nin trubinais na kolor azul. Nagsikat si Mr. Blue Boy sa mga showbiz news sa Liwayway asin Bulaklak ta nagdukut ini sa kasikatan ni Kapitan Rey de la Cruz. Dara kan kasikatan, sagana sa kwarta, kinugos ni digo an tataramon kan mga nasusuyang gurang ini an..rakorak digdi, rakorak duman (arak an pig aalimugmog) Afuera sa rakorak, nabangkag sa karera nin kabayo sa Santa Ana, sagkod na padikit dikit na naubos an kwarta, pinahale sa istaran sa Sampaloc, nagsara an mga night club sa Avenida ta pinabuelo an LRT, asin an dating malagting na boses naribayan nin lagong asin piyok. Nagbalik sa bikol, naging singer sa mga bilaran na iguang karaoke pero solamente salabat asin maligaya an tandan. Pero maski siring, dai nahale ki Digo an pagiging maboot, maogmahon na tawo, daing kumpromeso, asin relihiyoso ta ini pirmeng yaon sa may pintuan kan simbahan, nagtitinda nin kandila sa panahon nin fiesta, asin nagdadayo sa mga banwaan sa pag tienda nin mga key holder. Mayong pagbasul si Digo, ta maski mayong kwarta, maogmahon an mag istar sa kabikolan, an saiyang dagang tinubuan\nAn sakuyang experiencia sa pag adventure sa Manila, iyo an nahiling ko kaidtong kagayonan kan Luneta. Sa pagkahapon, an mga familya nagtitiripon tipon sa Luneta, may darang kakanon, nagdadangog kan tugtog nin malinaw na sound system asin naghihiling kan magayon na fountain show. Dai pa kaidto uso an Marijuana asin Shabu, asin solamente an pinag lilikayan iyo an holdap asin mandurukot. Nahiling ko an Manila kan mayo pa an LRT, kaya magayonon mag agi sa halabaon na Taft Avenue.\nSi Ben, bikolano, nag adventure sa Manila, binayaan an pag shine nin sapatos sa Plaza Rizal na an mga parokyano iyo an mga empleyado kan Kapitolyo Probinsyal (now Puregold). Premirong pag balik Bikol, saro siyang ahente nin Plaka kan Alpha asin Vicor, naging guapo, sputing, naka boots, Long-sleeves, harayo sa dating hitsura na ala Max Alvarado ta ini garo ng si Jun Aristorenas. Gulpi an nag bilib, kaya anas gusto mag adventure sa Manila. Kan 1976, premiro kong larga sa Manila, nag tugon si Ama ko na mag duman sa Apartment ni Ben sa La Loma, Quezon City ta ipapasyar ako sa Manila Zoo asin Luneta. Sa pag hanap ko sa ki Ben, hale ako sa Grace Park. binagtas ko an La Loma Cemetery, sa Laog, nahiling ko an dakul na pantyong kataid an mga harong, tindahan, bilyaran, na huna mo sarong normal na barangay. An lugar ni Ben yaon sa mga kalye na an pangaran iyo an mga bukid sa Bikol arog kan Isarog, Bulusan, Mayon, asin Iriga. Si Ben naghahalat sakuya sa laog kan saiyang Apartment kuno na gibo sa pig tarapal-tapal na lawanit asin sim, mayong pangodtohan ta pig inot pa an rakorak, solamente serbisa an yaon sa la mesa. Sa pag olay-olay me, dikit-dikit sige an hagad kwarta pambakal serbisa, aabuton ng banggi poros serbisa an pig ra-rara ni Ben, ubos an sakuyang kwarta na balon hale sa sueldo ni Papa sa NARIC (NFA) sa Tabaco. Dara kan naubos an kwarta sa bulsa, naistranded ako sa Quiapo dai maka-antos sa Lourdes, Pasay. Iyan an adventure ni Ben, Bikolano, nawara an kasikatan asin an pagiging sputing ta na bangkag sa Arak. Maski gurano da aka dunong asin higos nin sarong tawo, mayong marhay na aabuton an buhay kun ika igwang bisyo.